Interaktyvi edukacija "Atrask Telšių meškutes"

Kviečiame aplankyti Telšius - vieną iš septynių saugomų architektūrinio paveldo senamiesčių Lietuvoje, kuris praturtins ne tik žiniomis, bet ir dvasiniais potyriais. Interaktyvios ekskursijos metu leisitės į nuotykių kelionę, kurioje atrasite pasislėpusius, tačiau turistų laukiančius miesto simbolius -„Meškučius“. Programos metu susipažinsite su Telšių miesto ir Žemaitijos krašto istorija. Žaisdami, liesdami, galvodami, mindami įvairias istorines mįsles, smagiai praleisite laiką ir pasisemsite žemaitiškos stiprybės.


Prano Domšaičio galerijoje eksponuojama daug įvairiausių peizažų. Pažvelkime į juos tarsi pro langą. Ką matome? Paslaptingą jūros peizažą, marina vadinamą. Keiskime jo spalvas, dėliodami kompozicijas iš skaidrių ir stebėkime, kaip keičiasi gamta dienos metu. Žvelkime toliau, kur siūbuoja Aukštaitijos pušys ar dangų liečia Austrijos kalnai. Pabandykime jų papėdėje įkurdinti miestą ir tapti urbanistinio peizažo dalimi. O jeigu pasinaudosime žiūronais, gal pamatysime ir mažus kaimelius Afrikos platybėse? Ar ten dangus toks pat kaip pas mus? O žemė? Apžiūrėję gražiausius skirtingų pasaulio šalių bei žemynų gamtos, jūrų, miestų vaizdus atrasime, koks trapus gamtos grožis, suvoksime kaip ją reikia saugoti ir mylėti.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Radviliškio rajono savivaldybės etninės kultūros ir amatų centras

Ši edukacinė programa skirta mokiniams, siekiant ugdyti jų praktinių gebėjimų, kritinio mąstymo, kūrybiškumo ir ekologinės sąmonės kompetencijas per inkilų gamybos ir kėlimo veiklas.

Programos metu mokiniai:

Teorinė dalis:
Susipažįsta su inkilų vaidmeniu ir svarba gamtosaugoje.
Mokosi apie įvairių paukščių rūšių buveinių poreikius ir inkilų pritaikymą.
Supažindinami su tradicinėmis inkilų konstrukcijomis ir medžiagomis.
Analizuoja pagrindinius inkilų projektavimo ir gamybos principus.

Praktinė dalis:
Patys gamina ir surenka inkilus pagal paruoštus šablonus.
Eksperimentuoja su alternatyviais konstrukciniais sprendimais.
Kuria ir dekoruoja savo unikalius inkilų projektus.
Išmoksta tinkamų inkilų kėlimo ir tvirtinimo metodų.

Grupinės užduotys:
Dirba komandose, spręsdamos praktines problemas, susijusias su inkilų gamyba.
Pristatinėja savo sukurtus inkilų projektus ir argumentuoja jų privalumus.
Ugdo komandinio darbo, kritinio mąstymo ir kūrybiškumo kompetencijas.

Edukacinės ekskursijos:
Organizuojamos ekskursijos, kad mokiniai galėtų stebėti inkilų kėlimą ir paukščių rūšių įvairovę.
Mokiniai gilina žinias apie inkilų svarbą, paukščių apsaugą ir tvarumo principus.
Ši programa suteikia mokiniams unikalią galimybę praktiškai kurti ir įgyvendinti savo idėjas, prisidedant prie gamtos apsaugos ir tvaraus vystymosi.

Ugdomos bendrosios kompetencijos – pažinimo ir asmeninė.  Taikomi metodai: žodiniai, vaizdiniai ir praktiniai. Jokio amžiaus apribojimo nėra. Dėmesys – kiekvienam pagal poreikius ir kūrybines idėjas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Edukacijoje „Senovė žalvariu prabyla“ dalyviai bus trumpai supažindinti su baltų gentimis, jų gamintais žalvariniais papuošalais, ornamentika bei gamybos technologijomis. Išklausę pasakojimą, dalyviai pasigamins originalų žalvarinį papuošalą

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Edukacinė programa „Margi siūlai – pinam, audžiam“ 5-8 kl. mokiniams

Šiaulių rajono savivaldybės etninės kultūros ir tradicinių amatų centras

Audimas – tai audinio ar juostos gaminimas iš siūlų audimo staklėmis, tam tikra tvarka supinant dvi statmenas siūlų sistemas išgaunant raštus.  Lietuvoje audžiama nuo seniausių laikų, o audimo amatu užsiimdavo ne tik moterys, bet ir vyrai. Piemenaudamos mergaitės ausdavo juosteles, paaugusios – ilgus rankšluosčius, užvalkalus, paklodes bei lovatieses. Jaunos merginos sėsdamos prie staklių ausdavo ir rūpinosi savo kraičiu. Piemenaudami berniukai pindavo juosteles kaip ženklą ganomiems gyvuliams užrišti, o miestuose vyrai gamindavo didesnius kiekius audinių, skirtus pardavimui.
Audimo menas tebegyvuoja mūsų šalyje ir šiandien, tai vienas labiausiai ištobulintų ir antras pagal populiarumą amatas Lietuvoje.  Edukacine programa „Margi siūlai – pinam audžiam“ siekiama 5-8 kl. mokinius supažindinti su audimo amatu, jo ištakomis, istorija. Paskatinti mokinių domėjimąsi šiuo amatu, siekiant jį išsaugoti, bei perduoti patirtį ir žinias ateities kartoms.
Atvykite į Šiaulių rajono savivaldybės etninės kultūros ir tradicinių amatų centrą, kuriame nusikelsite į praeitį ir ausite 5-7 siūlų piemenėlių juosteles. Taip pat, išmėginsite audimą autentiškomis mechaninėmis lietuvių audimo staklėmis, kuriomis ausite senovinį audinį, o rankinėmis audimo staklėmis, ausite vytines juostas.


Edukacinė ekskursija „Senojo lietuvių tikėjimo ženklai Vilniuje“

Tikslas:
Moksleivių kultūrinis paveldosauginis ugdymas edukacinės ekskursijos pagalba, siekiant paskatinti juos aktyviau domėtis istoriniu - kultūriniu paveldu Vilniaus senamiestyje bei susipažinti su ikikrikščioniškojo laikotarpio senojo lietuvių tikėjimo ženklus menančiu Vilniaus senamiesčiu.

Uždaviniai:
- sužinoti daugiau senojo lietuvių tikėjimo detalių, susieti šias žinias su atrastais Vilniaus senamiesčio objektais;
- aplankyti Vilniaus senamiesčio vietas, susijusias su senojo lietuvių tikėjimo ženklais ir mokintis juos atpažinti;
- ugdyti vaikų pastabumą, norą tyrinėti ir orientuotis senamiestyje;
- žadinti vaikų domėjimąsi savo miesto istorija bei kultūra;
- įtraukti vaikus į gyvą miesto istorijos tyrinėjimą;
- skatinti mokinius mylėti, tausoti materialųjį ir nematerialųjį paveldą.

Edukacinės ekskursijos metu Vilniaus senamiestyje ieškosime ikikrikščioniškojo laikotarpio lietuvių senojo tikėjimo ženklų, kuriuos paliko čia gyvenę lietuviai arba šie reliktai buvo perkelti į Lietuvos sostinę jau vėlesniais laikais. Aiškinsimės, kaip Žemutinės pilies teritorijoje atsirado dubenuotieji akmenys ar akmeninė boba, ką liudija Ragučio akmuo ir kodėl Pereskevos cerkvė buvo pastatyta būtent toje vietoje. Iš naujo kalbėsime apie karalių Mindaugą, kuris pirmasis priėmė krikščionybę, sužinosime, kur žyniai skelbdavo savo naujienas, kas buvo dabartinės Katedros vietoje bei ieškosime tikrojo Šventaragio slėnio bei Taurakalnio, minimų senose Vilniaus legendose. Lankysime Medeinos skulptūrą, prisiminsime lietuviškų dievybių pavadinimus, domėsimės ant bažnyčių sienų likusiais senaisiais ženklais. Edukacijos pagalba moksleiviams suteikiama galimybė giliau pažinti senamiesčio paveldo vertybes, skatinama pagarba ir domėjimasis miestų istorija, kultūra, paveldu ir jo tausojimu.


Reljefas: rankų darbo reprodukcija 3D spausdintuvu

Edukacijos metu vyksta kūrybinės dirbtuvės – reljefo kūrimas. Ši užduotis skatina mokinius analizuoti, fantazuoti ir kurti. Patiriami idėjos kūrimo medžiagoje ypatumai.
Taip pat dirbant, diskutuojant, svajojant, kuriant didesnėje grupėje atsiranda sąlygos plėsti perspektyvą, formuoti asmeninę nuomonę, skatinti kritiškumą. Atkreipus į tam tikras kasdienines detales ir kontrastus, galimai mokinys po kūrybinių dirbtuvių nevalingai pradės pastebėti vis daugiau tokių ženklų, kas leis jam toliau formuoti asmeninę nepriklausomą nuomonę.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Anykščių rajono savivaldybės Liudvikos ir Stanislovo Didžiulių viešoji biblioteka

Antanas Baranauskas, Juozas Tumas – Vaižgantas, Bronė Buivydaitė, Jonas Biliūnas, Petras Biržys, Petras Tarasenka, Antanas Vienuolis. Kas sieja šiuos rašytojus? Kokia jų mėgstama veikla? Ką jie veikė gyvenime? Edukacijos dėmesio centre – Istorijų dvarelio rašytojų palėpė ir joje esantys rašytojų krėslai. Edukatorius dalyviams pristato šiuos rašytojus, jų rašymo stilistiką ir kūrinius, supažindina su kiekvieno rašytojo mėgiamomis veiklomis ir užsiėmimais. Po pristatymo dalyviai kviečiami smagiam žinių užtvirtinimui – sukurti kūrybinį žaidimą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Drakonai, sakuros ir Mažasis Princas. Kokias kultūros paslaptis slepia pasaulio valiutos?
Ar kada pagalvojote, kad monetos ir banknotai gali papasakoti ištisą šalies kultūros ir meno istoriją, supažindinti su šalies tradicijomis ir kultūros paveldu? Kviečiu atrasti pasaulį per valiutų dizainą ir simbolius. Edukacijos metu tyrinėsime pasaulio istoriją, kultūras, tradicias tiesiai iš banknotų ir monetų. Ant kokios valiutos ir kodėl puikuojasi sakuros, drakonas, kengūra? Kodėl erelis - dažniausiai vaizduojamas paukštis? Ką simbolizuoja žvaigždės ir karūnos? Kokia pirmoji moteris buvo pavaizduota ant monetų ir kodėl? Kokiose valiutose sutinkame Pepę Ilgakojinę ir Mažąjį Princą? Pažinsime ne tik simbolių ir vaizdų reikšmes, bet kartu su jomis prisiliesime prie tų šalių kultūros. Edukacijos tikslas: supažindinti moksleivius su pasaulio valiutų simbolika per įvairių pasaulio kultūrų tradicijų, meno ir istorijos prizmę. Edukaciją veda finansinio raštingumo lektorė ir kultūros edukatorė Natalija Vėževičienė.

Paslauga teikiama tik paslaugos gavėjo pasirinktoje įstaigoje (pvz., mokykloje)


Edukacijos metu supažindinama su devyniais, Samuelio Bako kūryboje dažniausiai pasikartojančiais, simboliais. Jų ieškoma ekspozicinėse erdvėse, atsakoma į klausimą „Kokia prasmė už šio simbolio slypi?“ Veiklos metu tyrinėjami meno kūriniai, lavinamas estetinis suvokimas, erdvinis ir kūrybinis mąstymas. Rašymo, piešimo užduotims atlikti, išlankstomi popieriaus lapai, pavirsta knygelėmis. Jose, atliekant užduotis, reflektuojama apie patirtį, skatinama atlikti individualius pasirinkimus. Jungiant raides, surandami žodžiai, - S. Bako simbolių pavadinimai. Vėliau, susėdus ratu, aptariama veikla ir jos rezultatai.
Edukacijos metu dalyviai pažins S. Bako kūrybą, pastebės joje dailininko vaikystės patirtis, patys atras savo asmeninį santykį su autoriaus kūriniais, jų simbolinėmis prasmėmis. Mokiniai turės galimybę patyrinėti muziejaus erdves ir eksponatus, mokysis elgesio kultūros. Aktyvi, dinamiška veikla įtrauks mokinius į procesą, skatins jų kūrybiškumą, saviraišką. Pasitelkti žaidimo elementai, skatins įsitraukti, diskutuoti, kelti problemas, ieškoti sprendimų. Mokiniai reflektuos, dalinsis savo patirtimis ir veiklos rezultatais.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Muzikinis spektaklis "Kaip Robotukas atrado save" - tai istorija apie pasiklydusį, vienišą, namų, draugų ir savęs ieškantį Robotuką. Keliaudamas jis patiria daug nuotykių, susipažįsta su Katinu, Vėžliu Taksistu ir mergaite Onyte bei parodo jiems, kad draugus reikia rinktis ne pagal protą ar grožį, o pagal gerą širdį. Spektaklio metu vaikai supranta, kad gyventi visiems reikia draugiškai, be pykčio ir patyčių, o įskaudinus būtina atsiprašyti. Visuose Drakoniuko teatro spektakliuose nenaudojamos lėlės, o vaidmenis atlieka profesionalūs aktoriai. Jie ne tik vaidina, bet ir šoka bei dainuoja.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Viešoji įstaiga "Trakų Vokės dvaro sodyba"

Kviečiame į kūrybines konstravimo, siuvimo ir dekoravimo dirbtuves, kuriose sužinosite, kaip lengvai ir smagiai pagaminti unikalią sagę ar raktų pakabuką iš fliso! Flisas – tai minkšta, švelni ir lengvai apdirbama medžiaga, idealiai tinkanti kūrybiniams projektams. Dirbtuvių metų sukursite savo sagės ar raktų pakabuko variantą. Jį galėsite papuošti skirtingomis detalėmis: siuvinėjimu, aplikacijomis, kaspinėliais ir kt. Užsiėmimo metu išmoksite pagrindinių sagės/pakabuko kūrimo technikų: kirpimo, siuvimo ir dekoravimo. Turėsite galimybę kurti pagal savo pageidavimus ir idėjas.


Orientacinis žaidimas “(Ne)Dingusio Vilniaus paieškos”

Tikslas: Moksleivių kultūrinis paveldosauginis ugdymas orientacinio žaidimo pagalba, siekiant paskatinti juos aktyviau domėtis istoriniu - kultūriniu paveldu Vilniaus senamiestyje bei supažindinti moksleivius su Vilniaus senamiesčio pastatų ir erdvių geneze.

Uždaviniai:
- sužinoti daugiau apie senojo Vilniaus neišlikusių, konservuotų arba atstatytų objektų  istoriją;
- aplankyti neišlikusių objektų vietas, ieškoti išlikusių objektų fragmentų;
- supažindinti mokinius su istoriją menančių objektų įprasminimo būtinybe ir galimybes;
- ugdyti vaikų pastabumą, norą tyrinėti ir pažinti;
- žadinti vaikų domėjimąsi savo miesto istorija bei kultūra;
- įtraukti vaikus į gyvą miesto istorijos tyrinėjimą.

Sugrįžkime į skirtingus Vilniaus miesto gyvavimo laikotarpius: viduramžius, renesansą, carinės Rusijos ar sovietų valdomą Lietuvos sostinę. Orientacinio žaidimo metu mokiniai privalės surasti reikiamus objektus patys, pasitelkę mobilioje aplikacijoje nurodytus žemėlapius. Žaidimas drieksis aplankant skirtingais laikais pastatytus, perstatytus, atstatytus, nuverstus ar pakeitusius paskirtį statinius: mokiniai ieškos seniausio Vilniuje įkurto Botanikos sodo, pasislėpusių Valdovų rūmų detalių, išlikusių ženklų ant Šv. Mikalojaus bažnyčios sienų ar gynybinės sienos likučių. Per 90 minučių teks aplankyti net 15 objektų, išdėstytų netoli vienas kito žiediniu principu ir išsiaiškinti, kokias paslaptis mums gali atskleisti Vilniaus architektūros istorija bei kokios asmenybės prisidėjo prie miesto kūrimo. Orientacinio žaidimo metu mokiniai sužinos, kaip senasis Vilnius skirtingais amžiais keitė savo miestovaizdį ir pastatų paskirtį. Žaidimo pagalba moksleiviams suteikiama galimybė giliau pažinti Lietuvos sostinės materialines ir nematerialines vertybes, skatinama pagarba ir domėjimasis ne tik  istorija, bet ir kultūra, paveldu ir jo tausojimu.

Pažinimo kompetencija; Komunikavimo kompetencija; Skaitmeninė kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Edukacinė programa „Kas slepiasi už lėlių teatro širmos?“

Edukacija skirta 7-13 m. mokiniams. Jos tikslas yra ugdyti smalsią, kūrybišką, sąmoningą, kritiškai mąstančią, menu besidominčią asmenybę. Edukacijos metu mokiniai yra supažindinami su lėlių teatro žanro specifika ir spektaklio kūrybinės grupės (pjesės autoriaus, režisieriaus, scenografo, kompozitoriaus, konstruktoriaus, dekoratoriaus, staliaus, siuvėjo ir kt.) funkcijomis, scenos įranga (uždanga, prožektoriai, pakyla, automatizuotai veikiančios grindų platformos, kėlimo traversas ir kt.) ir jos valdymu. Programos metu scenoje demonstruojamos skirtingų konstrukcijų ir valdymo būdų lėlės, dekoracijų fragmentai, rekvizito, kostiumų detalės, kuriuos galima išsamiai apžiūrėti ne tik iš fasadinės, žiūrovams įprastai matomos, bet ir užkulisinės pusės. Edukatorės išsamiai paaiškina dalyviams, kas yra rekvizitas, dekoracijos ir kostiumai, supažindina, kas yra atsakingas, kad rekvizitas į sceną patektų laiku ir nepasimestų. Taip pat mokiniai sužino, kokiu atveju daiktas priskiriamas rekvizitui, kas prižiūri aktorių kostiumus ir kokia svarbi jo funkcija spektaklyje, kuo ypatingos dekoracijos lėlių teatre ir, svarbiausia - kokie netikėti dalykai slypi žiūrovams nematomoje scenos pusėje. Edukacinės programos metu mokiniai turi unikalią galimybę patys pamėginti valdyti lėles, pasimatuoti kaukes ar kostiumų detales ir trumpam tapti aktoriais. Programa „Kas slepiasi už lėlių teatro širmos?“ atveria paslapčių, spalvų, emocijų ir vaizduotės žaismo kupiną lėlių teatro pasaulį, kviečiantį pažinti, atrasti ir kurti.


Senieji lauko žaidimai ,,Vaikai dunda, žemė bunda'' (5-8 klasėms)

A. Baranausko ir A. Vienuolio-Žukausko memorialinis muziejus

Edukacinis užsiėmimas „Vaikai dunda, žemė bunda“  vyksta pasiturinčio ūkininko aukštaitiškos sodybos erdviame kieme.
Moksleiviai žaidžia judrius, greitus, ištvermės, sumanumo, reakcijos ir fizinių jėgų reikalaujančius senovinius  žaidimus, kuriuos galima improvizuoti ir pritaikyti šiuolaikinėje aplinkoje.
 Dauguma  naudojamų priemonių yra pagamintos muziejuje, iš parankinių medžiagų ir pačių edukatorių sukurtos: skirtingo storio bei ilgio virvės-sumanumo, vikrumo, stiprumo ir ištvermės rungtims. Trijų rūšių mediniai kojukai, arkliukai, porinės vasaros slidės, vežimaičiai, meškerės, botagėliai, paprastos lazdos, šiaudinės skrybėlės, mediniai ir virveliniai lankai mėtymui, medžiaginiai, rankų darbo kamuoliai, autentiškos, mūsų amatininkų pagamintos, vytinės juostos.
  Susipažinus su dalyvių galimybėmis kliūčių ruože, kuris yra  80 m. ilgio iš įvairių formų ir dydžio lentų bei pagalių, sutvirtintų į lieptelius, medinių rąstų, kopečių, kelmų, išdėstytų ratu, yra  organizuojami žaidimai/varžybos po vieną ir grupėmis: jojimas mediniais arkliukais, ėjimas kojukais  (visomis trimis kojūkų rūšimis) ir dvivietėmis vasaros slidėmis, lankų mėtymas, kumeliuko šokdinimas, diferencijuojant pagal amžiaus grupes ir dalyvių pageidavimus.
	Žaidimų edukacijoje pateikiami senoviniai žaidimai turi didžiulį teigiamą poveikį paauglių vystymuisi: skatina fizinį aktyvumą, kuris labai svarbus paauglių sveikatai ir bendrai gerovei, reikalauja strateginio mąstymo ir problemų sprendimo. Žaisdami su bendraamžiais ugdo bendravimo ir komandinio darbo įgūdžius, mokosi bendradarbiauti ir spręsti konfliktus.  Kuria savo taisykles ir žaidimo formas, kas skatina kūrybiškumą ir inovatyvumą. Padeda susipažinti su savo kultūra ir tradicijomis, ugdydami pagarbą savo šaknims. Visa tai prisideda prie paauglių asmenybės vystymosi ir padeda jiems tapti subalansuotais ir savarankiškais suaugusiais.
Edukaciją galima pritaikyti fizinio ugdymo, etninės kultūros bei socialinio ir emocinio ugdymo pamokoms.


Dvaro kultūrinis palikimas botanikos sode

Paslauga skirta 9-10 kl. mokiniams ir vyksta unikalioje aplinkoje -  VDU Botanikos sodo Aukštosios Fredos dvaro sodyboje. Kultūrinės edukacijos metu mokiniai supažindinami su XIX a. dvaro istorija ir paveldo vertybėmis, aplanko botanines dvaro laikais augintų augalų kolekcijas, įskaitant senovinių veislių  rožių kolekciją. Aktyvių užduočių metu mokiniai dirba grupėmis įsitraukdami į dvaro istorinį laikmetį, diskutuodami ir kritiškai remdamiesi pateikta informacija sprendžia problemines situacijas, individualių užduočių metu lavina kūrybiškumą ir vaizduotę, taikydami įgytas žinias, reflektuoja įgytą patirtį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija


Ar egzistuoja atviras, drąsus, mąstantis, jautrus, ryžtingas, smalsus, atsakingas jaunas žmogus?

Spektaklis “Voratinklis” kviečia pasinerti į trapų, nuoširdų, permainingą bręstančio jaunimo pasaulį. Spektaklio personažai atvirai dalijasi mintimis ir jausmais apie nerimą keliančias patirtis, netikėtus gyvenimo iššūkius, komplikuotus santykius su šeima, draugais, savimi; jie kvestionuoja, kas yra teisinga, o kas ne; bando suprasti, kada ir kaip viskas pasisuko viena ar kita linkme; mokosi ištverti sunkumus ir prisitaikyti prie susiklosčiusių situacijų su viltimi atrasti tvirtesnį pagrindą iš pažiūros negailestingame ir nepastoviame pasaulyje. Spektaklio temų įvairovė susipina kaip tvirtos ir lipnios voratinklio gijos, sukuriančios vientisą, gražią, bet kartais pavojingą aplinką, ypač augančiam žmogaus kūnui, protui ir sielai.

Režisierė Indrė Mickus.

Vaidina profesionalūs INSITI teatro ir kino mokyklos trupės aktoriai.

Spektaklio tekstai - ištraukos iš lietuvių ir užsienio autorių darbų.

INSITI Artistų Namai | www.insiti.lt


Botanikos sodo augalai lietuvių liaudies tradicijose

Paslauga skirta 3-4 kl. mokiniams ir vyksta unikalioje aplinkoje - VDU Botanikos sode, turinčiame gausias botanines kolekcijas, įskaitant edukacinį daržą, kuriame auga ir lietuviškos veislės bei senųjų veislių pomologinį sodą. Kultūrinės edukacijos metu mokiniai supažindinami su lietuviškomis kalendorinėmis šventėmis ir augalijos reikšme joms. Aktyvių užduočių metu mokiniai dirba grupėmis įsigilindami į kalendorinių švenčių svarbą metų cikle, diskutuodami ir remdamiesi pateikta informacija sprendžia pateiktas užduotis, reikalaujančias kritinio mąstymo, individualių užduočių metu lavina kūrybiškumą ir vaizduotę, taikydami įgytas žinias, taikydami įgytas žinias, reflektuoja įgytą patirtį.


Ar svajoji pažinti tolimą ir paslaptingą Japoniją? Kviečiame tave į įspūdingą kelionę po japonų kultūrą, kur galėsi ne tik išgirsti įdomiausių istorijų, bet ir išbandyti autentiškus japonų menų bei tradicijų elementus! Edukacija „Japonų kultūros pažinimas“ yra skirta tiems, kurie nori atrasti naujas kultūras ir pasinerti į visiškai kitokią pasaulėjautą. Edukaciją ves patyręs Aikido instruktorius Dainius Šilingas, ne kartą lankęsis Japonijoje ir dalyvavęs japonų tradiciniuose renginiuose bei šventėse.
Šios edukacijos metu tu:
-patirsi japoniško kovos meno Aikido pamoką, kuri padės pajusti kūno ir proto harmoniją;
-išbandysi ir išmoksi japoniškos kaligrafijos atlikimo elementų;
-dalyvausi tradicinėje arbatos ceremonijoje ir sužinosi jos paslaptis;
-susipažinsi su japonų kasdienio gyvenimo subtilybėmis, jų šventėmis ir filosofija!
Tai tavo šansas ne tik įdomiai praleisti laiką, bet ir praplėsti savo akiratį, ugdyti kūrybiškumą bei įgyti naujų įgūdžių. Japonija laukia tavęs! Nepraleisk progos pažinti šį nepaprastą pasaulį – prisijunk prie mūsų edukacijos ir tapk japonų kultūros ambasadoriumi!


Išmanioji kūryba – tai interaktyvi edukacija, kurios metu, naudojant inovatyvius metodus, išlaisvinamas mokinių kūrybiškumas. Mokiniai sužino interaktyvaus žaidimo "Kas. kur, kada" metu filmo kūrimo pagrindinius principus, kadrų reikšmę. Mokiniai dirba grupėmis, mokosi komunikavimo, kartu su edukologu nagrinės filmo kūrimui skirtas socialines ir prevencines temas, sudarytas atsižvelgiant į Jungtinių Tautų iškeltą tikslą. Dalyviai generuos idėjas, kaip pateiktą temą galima atskleisti naudojant filmavimo kamera. Kiekviena dalyvių grupė užfiksuos pateiktos temos sukeltas mintis planšetinio kompiuterio kamera ir kurs 1–3 min. filmą. Socialinių temų nagrinėjimas ugdo mokinių asmenines ir socialines kompetencijas, sąmoningumą, gebėjimą priimti sprendimus ir kontroliuoti savo elgesį. Laisvas idėjų įgyvendinimas ugdo kūrybiškumą bei gebėjimą organizuoti mintis. Po kūrybinio proceso bus vykdoma sukurtų filmų analizė – mokiniai skatinami reikšti mintis, pastabas bei idėjas, mokomi aukštos komunikavimo kultūros. Temos pateikiamos atsižvelgiant į skirtingą dalyvių amžių. 5–8 klasių mokiniams siūlomos temos: prieš rūkymą, alkoholio vartojimą, greitą maistą, patyčias, emocijų nevaldymą, smurtą, apie pilietiškumą, kultūrinį identitetą, netikrą informaciją, aplinkos taršą. 9–12 klasių mokiniai skatinami laisvai rinktis jiems labiau priimtiną temą iš pateikto sąrašo. Kuriamų filmų temos: sveika ir sąmoninga gyvensena be psichoaktyviųjų medžiagų vartojimo, nepasidavimas neigiamai bendraamžių įtakai, pagarba sau ir kitam (prieš patyčias), smurto artimoje aplinkoje prevencija, vaikų išnaudojimas ir neteisėta prekyba, kova dėl teisingumo ir korupcijos, žodžio laisvė ir jo svarba, netikrų naujienų fenomenas, socialinė, lyčių nelygybė, kultūriniai skirtumai bei kultūrinis identitetas, energijos tausojimas, klimato kaita. Temų sąrašas bus pildomas. Po edukacinės programos filmai pagal poreikį persiunčiami kūrėjams. Juos galima naudoti mokyklose vykstančiuose renginiuose.


🚀 Pasinerkite į nuotykį, kuriame nesėkmės virsta sėkmėmis!
Ar kada nors jautėte baimę susimauti? Ar norėtumėte sužinoti, kaip paversti kiekvieną klaidą galimybe augti? Edukacija „Nuleisk rankinį: nebijok susimauti“ yra skirta būtent Jums - siekiantiems išsiskirti ir atskleisti savo potencialą, išmokti drąsiai priimti nesėkmes ir paversti jas savo stiprybe!
✨ Kodėl verta dalyvauti?
•	Atrasite kultūras: Sužinosite, kaip skirtingose pasaulio kampeliuose žiūrima į nesėkmes. Palyginimo būdu išmoksite gerbti kitų požiūrį ir ugdyti empatiją.
•	Refleksijos galia: Sužinosite, kaip nesėkmės gali tapti Jūsų asmeninio tobulėjimo šaltiniu. Diskusijos ir praktiniai užsiėmimai padės suprasti, kad kiekvienas žingsnis atgal gali būti šuolis į priekį.
•	Kūrybiškumo lavinimas: Pradėsite žiūrėti į klaidas kaip į naujas galimybes! Kūrybinės užduotys suteiks Jums erdvę išbandyti improvizaciją, vaidmenų žaidimus ir pamatyti, kaip kūrybiškumas gali transformuoti Jūsų patirtis.
•	Emocinis atsparumas: Išmoksite valdyti savo jausmus ir susidraugauti su savo baime "susimauti". Ši edukacija suteiks Jums įrankių, kaip tapti emociniu superherojumi!
•	Socialiniai įgūdžiai: Bendradarbiavimas komandoje skatins ne tik komunikaciją, bet ir tarpusavio ryšius, kuriant palaikančią mokymosi bendruomenę.
🔍 Trukmė: 90 minutės nuotykių ir atradimų!
🔍 Kaip vyksta? Edukacijos metu mokiniai dalyvaus diskusijose, grupinėse užduotyse, improvizuos, įsitrauks į vaidmenų žaidimus.  Mokysimės suvokti klaidas ne kaip nesėkmes, o kaip būdus tobulėti. Edukacija vyksta draugiškoje, kūrybiškumą skatinančioje atmosferoje, kurioje kiekvienas gali išreikšti savo mintis be baimės būti nesuprastas.
Nepraleiskite progos! Išmokite paversti nesėkmes sėkmėmis ir atraskite savo tikrąjį potencialą!
📅 Registruokitės dabar ir pasiruoškite transformacijai!
Edukaciją veda „Mokymų kodas“ vadovė, profesionali koučingo specialistė, mokymų trenerė ir lektorė Diana Žiurlytė.


Visus „išmanius“ moksleivius kviečiame užsukti į svečius ir su poetu susipažinti dalyvaujant edukacinėje programoje „Maironio namų kodas“!
Moksleivi, jei mokykloje mėgsti sėdėti įkišęs nosį į išmanųjį, jei užsimerkęs galėtum išvardyti „Android’o“ versijas eilės tvarka, tai ir mūsų muziejuje lengvai susitvarkysi su visomis užduotimis! Čiupk klasės draugus bei mokytoją ir keliauk į muziejų! Čia galėsi susipažinti su poeto kūryba naudodamasis išmaniuoju telefonu. Tau ir tavo klasės draugams telefone reikės įsirašyti programėlę, galinčią skaityti QR kodus, o visu kitu pasirūpins muziejaus edukatoriai.
Edukacinę programą sudaro dvi dalys: pirmiausia moksleiviai išklauso trumpo edukatoriaus pasakojimo, sužino svarbiausias kunigo, poeto Jono Mačiulio-Maironio gyvenimo detales, tuomet, pasidaliję į tris komandas, rungtyniauja tarpusavyje – ieško paslėptų užuominų tarp poeto Maironio daiktų (edukacinė programa vyksta memorialiniuose kambariuose). Moksleiviai ne tik susipažįsta su muziejuje saugomais eksponatais, bet ir smagiai praleidžia laiką – kas gali būti geriau?


Spektaklis paaugliams „#Vaižgantas“ (Nuotolinė paslauga)

Nuotolinė paslauga „#Vaižgantas“ – Naujojo teatro vienos dalies spektaklis (profesionalus video įrašas) paaugliams pagal Kosto Ostrausko pjesę „Vaižgantas“. JIS turi sekėjų visame pasaulyje, JIS savo asmenybe pralenkė laikmetį, JO drąsūs pasisakymai sulaukia komentatorių pasipiktinimo, JIS savo rašto darbais ir publicistika jau įsirėžė į literatūros klasiką, JAME sutelpa dvasininko ir pasauliečio idėjos, JIS neabejotinai daro įtaką elitui, JIS nepaklūsta bukoms taisyklėms, JIS gerbia savo šalį ir turi stiprias vertybes, už kurias drįsta kovoti, JIS supranta jaunuomenę ir myli žmones. JIS yra Žmogus. JIS #VAIŽGANTAS Naujasis teatras kviečia žiūrovus iš naujo pažvelgti į puikiai visiems žinomą kunigą, politinį ir visuomenės veikėją, rašytją Juozą Tumą-Vaižgantą ir leistis į susitikimą su šia istorine asmenybe per jauno žmogaus žvilgsnį. Spektakliu siekiama atskleisti Vaižgantą ne kaip tolimą, pasenusį, literatūros vadovėlių puslapiuose tūnantį akiniuotą senelį, o kaip žmogų, kuris taip pat mylėjo, mąstė apie gyvenimą, tikėjimą, kūrybą, tryško ugningu temperamentu, neišvengdavo vienatvės, neretai jautėsi nesuprastas ir suvaržytas. Spektaklis sukurtas pagal ryškiausio XX a. avangardinės dramaturgijos kūrėjo, Kosto Ostrausko pjesės „Vaižgantas“ (1994 m.) ištraukas. Aktoriai prabildami K.Ostrausko surinktais autentiškais Vaižganto tekstais atskleis ir nemažai XX a. pradžios įvykių, politinių aktualijų, kultūros ypatybių ir kalbos subtilumų. Tai pinsis su šių dienų jauno žmogaus aktualijomis: socialiniais tinklais, bendravimu, savęs reprezentavimu paralelioje – virtualioje erdvėje. Kūrybinė komanda siekia rasti ir atskleisti, kas gi bendro tarp šių laikų jauno žmogaus ir tuometinės jaunuomenės taip mylėto Vaižganto. Režisierė – Miglė Remeikaitė.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Skaitmeninė kompetencija


Monospektaklis ugdys vertybines nuostatas bei sociokultūrinius įgūdžius: po spektaklio jaunimas bus kviečiamas dalyvauti
pokalbyje su aktore apie spektaklyje nagrinėtas temas, taip siekiant ugdyti kritišką mąstymą bei gebėjimą analizuoti teatro
kūrinį (metaforas, potekstes ir t.t.), nevengiant užduoti esminių klausimų: kas yra šeima? Ar šiandien ji yra paženklinta
vertybės ženklu? Ar meilė yra daug daugiau nei tai, ką galima apčiuopti, o vienatvė daug lengviau įveikiama nei alinantis viso
gyvenimo kaltės jausmas? Kas yra psichologinis smurtas, o kas nuoširdi pagalba? Kas yra orumas ir gebėjimas atleisti sau bei
kitam už padarytas klaidas? Kaip išgyventi išdavystę ir vienatvę? Kaip įveikti baimę prakalbti apie ištikusią nelaimę? Ir
šešiolikmetei nėštumas yra nelaimė? Ar turime teisę smerkti artimo ir (tuo labiau) svetimo pasirinkimus? Užsimezgusi
gyvybė - dovana ar klaida? Ir kokią galią mūsų visuomenėje vis dar turi patyčios, kai empatijos lygis sparčiai mažėja.


Kas yra mada? Drabužis, pasirinkti aksesuarai - tai tam tikra kalba, savęs pristatymas aplinkai be žodžių. Spalvos, formos, simboliai gali būti naudojami kaip komunikacijos elementai. Edukacijos metu dalyviai susipažins su mados samprata, nagrinės kaip vartotojiškumas gali daryti įtaką madai, kuo svarbus tvarumas madoje. Edukacijos dalyviai susipažins su priemonėmis, kurios naudojamos dekoruojant, "atgaivinant" antram gyvenimui drabužius/aksesuarus bei išbandys tai praktiškai - panaudodami tekstilinius dažus, sukurs savo atsineštam drabužiui/aksesuarui unikalų dekorą.
Atsižvelgiant į mokinių amžių ,įgūdžius, turimas žinias ir galimybes priimti ir suvokti informaciją, programa yra pritaikoma skirtingų gebėjimų vaikams (mokiniams).
P.S. Visomis dekoravimo priemonėmis pasirūpiname. Visada turime pasiruošę ir keletą marškinėlių, kuriuos galima dekoruoti - "atgaivinti".


Viešoji įstaiga "Lazdijų turizmo informacinis centras"

Kelionė skirta žaidimo forma pristatyti Veisiejų istoriją, kultūros ir gamtos paveldo objektus, mieste gyvenusių rašytojų kūrybą bei aktyviai praleisti laiką gamtoje.
Programos metu dalyviai kartu su programos vadovu klausosi legendos ir ieško Veisiejų mieste paslėptų 6 stebuklingų ančių. Beveik 4 km žygio maršrutas vingiuoja per įvarius istorinius objektus ir žymiausias miesto vietas. Aplankoma Šv.Jurgio bažnyčia, Veisiejų dvaras, privatus kalendorių muziejus, Veisiejų krašto muziejus, apkabinamas 200 m senumo uosis, pasivaikštoma ežero pakrante vingiuojančiais takais, pasigrožima didingu Veisiejų parku, įvairiais žydų paveldo objektais, susipažįstama su istorija. Maršrute paslėptos antys turi simbolinę reikšmę, kur jas suradus dalyviai įgauna laimės, meilės, stiprybės ir kitų gerųjų jėgų.
Taigi programa skirta žaidimo forma supažindinti su Veisiejų miesto istorija, kultūros paveldo ir gamtos objektais, pabūti gryname ore bei klausant legendos apie miesto simbolį, ieškoti paslėptų stebuklingų ančių.


Kipras Petrauskas prašo su juomi nejuokauti!..“ ir nedelsiant dalyvauti ekskursijoje „Kai ponų nėra namie…“. Ekskursijoje susipažinsite su memorialine skyriaus ekspozicija – Petrauskų namu: statybomis, gyventojais, namo pritaikymu muziejaus reikmėms, kuriame saugomi autentiški namo šeimininko ir jo šeimos daiktai. Išgirsite linksmas, pikantiškas istorijas iš žymių šio namo gyventojų kasdienybės, susipažinsite su E. Žalinkevičaitės-Petrauskienės eilėmis, K. Petrausko įdainavimais ir M. Petrausko švietėjiška veikla bei kompozicijomis. Parsisiuntę iš "Google play" programėlę „Petrauskas the RemARkable”, nuskenavę nurodytą ženklą, nusikelsite į papildytąją realybę, kurioje galėsite išgirsti bei pamatyti šiek tiek daugiau įdomybių.
Ekskursija gali būti pritaikyta mokiniams su judėjimo negalia, sudarant ne didesnę kaip 5 asmenų grupę neįskaitant lydinčių asmenų - esant tokiam poreikiui prašome apie tai informuoti užsakymo metu.


Vincento Van Gogo paveikslai virtualios realybės edukacijoje „Žvaigždėta naktis“

Paslaugos tikslas: Sukurti interaktyvią edukacinę patirtį, padedančią mokiniams pažinti Vincento Van Gogo kūrybą ir ugdyti kultūrinį sąmoningumą bei kūrybiškumą, naudojant pažangias virtualios realybės technologijas.
Paslaugos aprašymas: Ši edukacinė paslauga skirta mokiniams nuo 1 iki 8 klasės ir orientuota į interaktyvų dalyvavimą virtualios realybės (VR) aplinkoje. Mokiniai turės galimybę pasinerti į Van Gogo kūrybą, akcentuojant jo žymiausius darbus, tokius kaip „Žvaigždėta naktis“, „Miegamasis Arlyje“, „Kviečių laukas su varnais“ ir „Vilkdalgiai (Irisai)“, garsius savo spalvų intensyvumu ir emociniu turiniu.
Edukacija apima kelis etapus:
Įžanga: Mokiniai supažindinami su Vincento Van Gogo gyvenimu ir kūryba, pristatant svarbiausius kūrinius, jų kontekstą ir įtaką menui. Jie sužinos intriguojančių faktų apie Van Gogo biografiją ir meno evoliuciją, kas padės sukurti pagrindą vėlesniam nagrinėjimui.
Virtualios realybės patirtis: Mokiniai bus suskirstyti į grupes, kiekviena turės galimybę žiūrėti 7 minučių VR filmą apie Van Gogo paveikslus. Filme bus pasinerta į aštuonis brangiausius Van Gogo šedevrus: „Žvaigždėta naktis“, „Žvaigždėta naktis virš Ronos“, „Kavinės terasa naktį“, „Naktinė kavinė“, „Miegamasis Arlyje“, „Saulėgrąžos“, „Kviečių laukas su varnais“ ir „Vilkdalgiai (Irisai)“. Kol viena grupė mėgausis šia patirtimi, kiti mokiniai galės stebėti Van Gogo paveikslus dideliame ekrane, kuriame keisis fonai, atitinkantys meno tematiką.
Refleksija ir aptarimas: Edukacijos pabaigoje mokiniai dalinsis įspūdžiais apie filmą ir paveikslus. Aptarimas skatins kritinį mąstymą ir saviraišką. Mokiniai bus kviečiami išsakyti, kas jiems patiko, kas nustebino ir kaip jie suvokia Van Gogo kūrybos reikšmę šiandien.
Ši edukacinė paslauga praturtins mokinių žinias apie Vincentą Van Gogą ir skatins kūrybiškumą bei bendradarbiavimą, suteikdama galimybę išgyventi meno pasaulį per modernias technologijas.


Vilkaviškio rajono Suvalkijos (Sūduvos) kultūros centras-muziejus

Edukacinėje programoje „Kaip gyveno mūsų senoliai” mokiniams yra pristatomas XIX a. pab. – XX a. Sūduvos krašto valstiečių kasdieniniai darbai ir buitis. Programa pradedama susipažinimu su darbo įrankiais kurie buvo naudojami žemdirbystėje, javų rūšimis, bei valymo mašinomis. Dalyviai praktiškai dalyvauja paruošdami grūdus maistui – piestoje grūsdami ir rankinėmis girnomis maldami. Buities skyriuje susipažįstame su indais, medžiagomis iš kurių jie pagaminti, apšvietimo priemonėmis, jų veikimo principais. Programos pabaigoje sprendžiamos užduotys, menamos mįslės. Kūrybiškumas ugdomas pritaikant senus daiktus, kuriant ir inscenizuojant pasakojimus, užbaigiant patarles. Edukatorius veda pamoką apsirengęs tautiniu kostiumu.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Paslauga vykdoma naujoje Odetos galerijoje, kurioje gausu eksponatų: margučių, karpinių ir medžio bei lino raižinių. Šiame užsiėmime daugiausiai dėmesio skiriama būtent karpiniams. Pademonstruoju labai daug originalių karpinių ir lietuvių autorių, ir karpytojų iš viso pasaulio. Iš demonstruojamų pavyzdžių išmokstame skirti simetriškus karpinius nuo asimetriškų.
Susipažinę su tradiciniais karpiniais, mes mokysimės kurti simetrišką karpinį paveikslą. Tik išgirdus žodį „karpinys“, mums prieš akis iškyla būtent simetriškas paveikslas. Lietuviškų autorinių karpinių bene svarbiausias bruožas – taisyklinga simetrija. Ji suteikia kūriniui ritmiškumo. Simetriškų raštų kūrinys suteikia darnos ir harmonijos pojūtį.
Kuo skiriasi simetriškas karpinys nuo asimetriško? Jei norime sukurti asimetrišką karpinį, imame popieriaus lapą, jame išsipiešiame visą numatytą piešinį ir iškerpame. O simetriškam karpiniui popieriaus lapą lenkiame per pusę, tada išsipiešiame pusę norimo piešinio, kurio centras sutampa su popieriaus lenkimo linija. Kerpame per abu popieriaus sluoksnius, ir tik galiausiai atlenkę, pamatome galutinį variantą.
O kodėl planuojame kirpti būtent Gyvybės medį? Nes jis yra dažnas ne tik lietuvių tradiciniame mene, bet ir mūsų pasaulėjautoje. Gyvybės medis – tai pasaulio centras, visatos ašis, apie kurį vyksta visas žmogaus gyvenimas.
Per užsiėmimą kiekvienas mokinys išmoksta išsipiešti ir iškirpti originalų , savo sugalvotą simetrišką medį. Išmoksta taisyklingai klijuoti karpinį ant pasirinkto fono su skystais klijais. Vėliau pristato savo užbaigtą kūrinį visiems klasėje, papasakoja, ką norėjo pavaizduoti, ar pavyko savo užmanymą perteikti karpinių technika. Užsiėmimo pabaigoje suorganizuojama visų dalyvių darbų parodėlė.
Užsiėmimo metu vaikai ne tik gauna daug žinių apie vieną iš tradicinių technikų – karpinius, bet ir patys sukuria savo Gyvybės medį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pilietiškumo kompetencija


Ekskursija Klaipėdos senamiestyje su gide

Ekskursija - edukacija  Klaipėdos miesto senamiestyje su gide 1-5 klasių mokiniams, kurioje pakeliausime laiku. Žaismingai ir atraktyviai mokiniai kviečiami diskutuoti, klausti, atsakinėti, suvaidinti, suskaičiuoti, nupiešti miesto istoriją. Edukacijos ekskursijos metu mokiniai bus supažindinami su miesto atsiradimo ir plėtimosi istorija. Mokiniai galės pabuvoti miestelėnų vaidmenyje, aktyviai ir kūrybiškai prisiminti ir įsisavinti istorines žinias bei bus ne tik klausytojais, bet ir pasakotojais, pažais senovinių žaidimų, sudėlios dėlionę, suras skulptūras ir jų legendas.


Klausa – viena svarbiausių žmogaus juslių. Juk kiekvienas esame patyręs muzikos galią veikti mūsų nuotaiką. Vos keli akordai gali liūdesį paversti džiaugsmu, priversti ilgėtis ar stipriau plakti širdį. Ne kartą dailininkai muzikos garsus, kūrinius bandė perkelti ir ant popieriaus ar drobės. Tad apžiūrėję parodą bei išklausę trumpų skirtingos muzikos įrašų, monotipijos ar koliažo principu kursime savo abstrakčius paveikslus, kuriuose atskleisime pasirinktos muzikos esmę.


Orientacinis žaidimas „Senojo kurorto istorijos“ Druskininkuose

Gilioje senovėje kunigaikštis medžiojo su dvariškiais ir atsitiktinai atsidūrė šioje vietoje. Medžioklė sekėsi, tad kunigaikštis privalėjo nušauti sakalą. Taiklios šaulio strėlės pervertas sakalas krito į Nemuną, o kunigaikštis puolė į vandenį jo išgriebti. Kunigaikštienė ant kranto labai gailiai pravirko ir bėgiojo upes pakrante, liedama sūrias ašaras bei šaukdama savo vyrą. Po kiek laiko su sakalu rankose iš vandens išniro kunigaikštis – sveikas ir gyvas. Pasak legendos, tose vietose, kur nukrito kunigaikštienės ašaros, iš žemės ištryško sūrūs šaltiniai. Raskitei tą šaltinį.

Tai tik viena užuomina iš daugybės užduočių, kurias jums reikės išsiaiškinti. Reikės aplankyti vietas, kurių galbūt anksčiau dar nematėte! Tegul miesto gatvės, pastatai, jų užeigos ir skersgatviai prabyla! :)

Jums nebūtina įminti visų mįslių ir užduočių, bet negi pusiaukelėje pasiduosite. Laimės ta komanda, kuri surinks daugiausia taškų ir kuri greičiausia atvyks į finišo vietą!

Interaktyvios programėlės pagalba, turėsite 2 valandas neišdildomiems įspūdžiams ir nuotykiams.

Esant poreikiui, paslaugą galime suteikti ir kitu metu, susisiekite: info@isbandyktai.lt arba +370 699 98947


Edukacinė programa „Bitės liemuo, lino gelmuo" (5 - 8 kl.)

Jonavos rajono savivaldybės kultūros centras

Tikslas: skatinti  moksleivių domėjimąsi bitininkystės tradicijomis, bendruomeniniais papročiais. Uždaviniai: 1. Aktualizuoti bitininkystės tradicijas, pristatant šio amato puoselėtojus, tęsiančius vietinių amatų tradicijas, pritaikančius jas šiandienos  poreikiams. 2. Supažindinti mokinius su XIX a. pab. – XX a. pr. apšvietimo priemonėmis Lietuvoje. 3. Sudominti mokinius bičių gyvensena, šeimos struktūra, jos narių funkcijomis. 4. Skatinti tyrinėti ir vartoti bičių produktus. 5. Mokytis lieti žvakes senuoju mirkymo būdu arba  su forma. 6. Formuoti mokinių ekologinį  sąmoningumą.
Užsiėmimo dalyviai supažindinami su tradicinės kultūros apšvietimo priemonėmis: demonstruojamas žibinčius, žibalinės lempos, žibintai, žvakidės ir žvakės. Diskutuojama apie bičių svarbą žmonijai, apie žmogaus vykdomą veiklą ir jos padarinius vabzdžiams. Užsiėmimo dalyviai supažindinami su bičių šeimos struktūra, bičių namais ir darbais. Aiškinamasi, kada bitė vadinama avilio, lauko bite, kada ji gali tapti sargybine ir žvalge. Tyrinėjami bičių produktai: žiedadulkės, bičių pikis, bičių duonelė, vaškas. Bitininkystės verslas pateikiamas kaip svarbus kaimo kultūros verslas, kur kas svarbesnis negu uogavimas, grybavimas ar net medžioklė. Iš natūralaus vaško liejamos žvakės senuoju mirkymo būdu arba su forma. Reflektuojama fiksuojant, atrenkant, aptariant naudingus požiūrius, idėjas. Siekiamas poveikis: mokiniai susipažins su senaisiais lietuvių verslais, apšvietimo priemonėmis, bendruomeniniais bitininkystės papročiais ir jų kaita, pagamins tradicinį dirbinį, formuos ekologines nuostatas. Veiklos įgyvendintojas: JKC Krašto muziejaus edukatorė Rasa Kulytė - Libienė. Išsilavinimas: 1989 - 1993 m. ŠPI, pradinio mokymo pedagogika ir metodika; 2014 – 2016 m. VDU, etnologijos ir folkloristikos magistras. 20 metų pedagoginė  patirtis mokykloje, 10 metų patirtis etninės kultūros specialistės, edukatorės pareigose muziejuje. Mob.: +370 60120070


„Vėtrungės uodega“ – tai spalvingai ryški, nuotaikinga ir kritinį mąstymą ugdanti edukacija, kuri leis jums prisiliesti prie pamario krašto istorijos, įsigilinti į Kuršių nerijos bendruomenės – kuršininkų, lietuvininkų bei vokiečių – gyvenimo ypatumus šiame smėlio ir vandenų krašte.
Per margaspalvę vėtrungę susipažinsite su kuršininkų (iš)gyvenimo strategijomis, su smėlynuose laksčiusių vaikų pareigomis.
„Vėtrungės uodega“ sužadins smalsumą patyrinėti praeities ir dabarties vėtrungių gyvavimo paraleles, nes istorija atsikartoja – sukasi spirale. O svarbiausia, kiekvienas edukacijos dalyvis bus kviečiamas panirti į nevaržomą kūrybinį procesą, kurio metu nusidažys savo išsirinktą medinę vėtrungę ir parsiveš ją namo kaip dovaną-suvenyrą.


Edukacijos ,,Mitologija šiandien“ tikslas – žaismingai supažindinti su lietuvių mitologija, žadinti susidomėjimą ir kūrybiškumą. Turintiems mitologijos žinių – padėti prisiminti primirštus faktus, suteikti naujos informacijos, paskatinti į lietuvių mitologiją pažvelgti nauju žvilgsniu.
Uždaviniai:
1.	Suteikti įdomios informacijos apie lietuvių mitologiją.
2.	Supažindinti su mitologinių būtybių išvaizdos ir elgesio bruožais, veiklom, svarba.
3.	Ugdyti vaikų kūrybiškumą kviečiant sukurti savo mitinę būtybę, įprasminti jos egzistavimą šiandieniniame pasaulyje.
4.	Padėti atlikti užduotis siūlant išsitraukti užuominą, tokiu būdu skatinti nebijoti žaisti.
Edukacijos aprašymas (edukacijos eiga):
1.	Susipažinimas su klase.
2.	Pokalbis apie lietuvių mitologines būtybes, jų bruožus, ką jos veikdavo, kur gyveno (1 ir 2 plano dalims – 10 min.)
3.	Užuominų traukimas, siekiant išsiaiškinti, kokias netikėtas detales, bruožus, turės kuriamos mitinės būtybės, apgalvojimas, ar jos geros, ar kenkiančios žmonėms, kur gyvena.
4.	Piešimo procesas naudojant įvairias priemones (3 ir 4 plano dalims – 20 min.)
5.	Mitinių būtybių pristatymas klasės draugams  – 10 min.
6.	Aptarimas, pasidalinimas įspūdžiais, atsisveikinimas (5 min.)
Siekiamas poveikis:
1.	Patiriamos teigiamos emocijos, kurios didina mokymosi motyvaciją.
2.	Padidėjusi vaiko savivertė ir pasitikėjimas savimi, savo kūriniu.
3.	Sustiprėję socialiniai įgūdžiai: gebėjimas dirbti individualiai, pristatyti savo darbą kitiems, kelti klausimus ir kurti pagarbią diskusiją.
4.	Edukacija leidžia atpažinti turimas formaliojo ugdymo žinias ir susieti jas su įgytomis edukacijos metu.

Įgyvendintoja – menininkė Ugnė Upė Pilitauskaitė, Vilniaus dailės akademijos magistro II kurso studentė. Nuo 2020 m. veda įvairias menines-kultūrines edukacijas vaikams ir suaugusiems.

Lietuvos sostinės Vilniaus ir Gedimino laiškų metai


Ar kada teko susimąstyti, jog iš molio galime ne tik žiesti ir lipdyti puodynes bei ąsočius, bet molį galime panaudoti ir instrumento gamybai? Tautinės muzikos muziejus, esantis pačioje Kauno širdyje - senamiestyje, nori Jus visus pakviesti į edukacines molio švilpynių dirbtuves. Šiame užsiėmime susipažinsime su senosiomis muzikinėmis tradicijomis Lietuvoje, kurios mena ankstesnius mūsų protėvių laikus ir piemenų muzikavimo įpročius. Dalyviai susipažįsta ir su kitų tautų analogais ir juos išbando. Po nuotaikingo pasakojimo apie molinius instrumentus, visi dalyviai kviečiami pajusti ir išgyventi jausmą, kaip vaikams arba meistrams reikėjo pajusti molį ir jį apdirbti, jog rezultate gautųsi meno kūrinys - molinė švilpynė. Jūs patys, savo rankomis, prisiliesite prie molio: minkysite, lipdysite bei dekoruosite. O baigę lipdyti ir "susiderinę" instrumentus - linksminsite savo draugus ir gerbėjų gretas!
Dėmesio! Dirbama be apsauginių pirštinių (vaikai turės galimybę pažinti medžiagą, įrankį, bus pabrėžtas saugus elgesys kolektyvinėje aplinkoje.). Užsiėmimą galime pritaikyti vaikams su intelekto sutrikimu. Apie tokį poreikį prašome įspėti užsakymo metu.


Kauno miesto savivaldybės Vinco Kudirkos viešoji biblioteka

Paslaugos „Protų mūšis „Manoji Lietuva“ (6-8 kl.) tikslas – pažinti Lietuvos istoriją, interaktyvia forma įtvirtinti turimas ir suteikti naujų žinių apie Lietuvos kultūros paveldą, akcentuojant 2022-2025 metais minimas svarbias valstybės datas, sukaktis ir žymias asmenybes. Protų mūšis – tai smagi komandinio žaidimo forma, ugdanti moksleivių tautinę ir pilietinę savimonę. Paslauga atliepia „Vilnius 700“ ir „Klaipėdos krašto prijungimo prie Lietuvos 100-osios metinės“ minėjimo sukaktis. Protų mūšyje moksleiviai burtų keliu suskirstomi į 4 – 6 dalyvių komandas – vėliavas, kurių kiekviena išsirenka savo kapitoną – vėliavnešį, kūrybiškai sugalvoja pavadinimą. Žaidimą sudaro penki turai po 5 klausimus ir superturas. Po superturo vyksta refleksija, paskelbiami ir apdovanojami nugalėtojai. Žaisdami dalyviai sužinos daug naujų ir įdomių faktų apie Lietuvos istoriją, jos kultūros paveldo objektus ir žymias asmenybes, garsinusias Lietuvos vardą Europoje ir pasaulyje. Moksleiviai turės galimybę išbandyti save ir patikrinti savo mokykloje gautas žinias, interpretuoti ir kūrybiškai bendradarbiauti kartu su komanda atlikdami užduotis bei siekdami bendro tikslo. Užduotys protų mūšiui parengtos taip, kad įsitrauktų kiekvienas – pristato įvairių laikotarpių Lietuvos istorinio paveldo objektus bei žymius žmones kartu paliečiant architektūros, skulptūros, tautiškumo temas ir pateikiamos įvairia forma – tekstais, vaizdais, garsais ir kt. Užduotys pareikalaus ne tik žinių, bet ir kūrybinių gebėjimų, išmanumo, mokėjimo ieškoti ir naudotis informacija bibliotekoje, skatins darniai dirbti komandoje ir kūrybingai perimti tautos patirtį bei demokratines vertybes.

Klaipėdos krašto metai; Lietuvos sostinės Vilniaus ir Gedimino laiškų metai


Gūdžiais laikais, kai beveik visa Lietuva buvo Rusijos imperijos dalimi, kai buvo uždrausta lietuviška spauda ir uždarytos lietuviškos mokyklos, žmonės vaikus slapta mokė lietuviško rašto. Apsilankę užsiėmime, mokiniai sužinos, iš ko ir kaip skaitė , kaip rašė to meto mokiniai, kas juos mokė ir kokie pavojai grėsė lankantiesiems slaptąją mokyklą. Užsiėmimas vyksta tuos laikus menančioje muziejaus ekspozicijoje, dalyviai atlieka užduotis: rašo grifelinėje lentelėje, mokosi „slebizuoti“ rašo žąsies plunksna, slepiasi nuo „žandaro“.


Marijampolės krašto ir Prezidento Kazio Griniaus muziejus

Edukacinį užsiėmimą sudaro pažintinė ir praktinė dalys. Pažintinė dalis vyksta muziejaus ekspozicijoje tarp autentiškų ir intriguojančių muziejuje saugomų eksponatų. Šioje dalyje aptariame pasaulyje iki popieriaus gyvavusias popieriaus alternatyvas, skatiname diskusiją, kas paskatino ieškoti naujų priemonių bei nuolat spartino popieriaus gamybos raidą, kalbame apie Lietuvoje ūžusius popieriaus malūnus. Naudodami didinamuosius stiklus, dalyviai nuodugniai tyrinėja skirtingus popieriaus pavyzdžius: apžiūri XIX a. įspūdingo storio rankų darbo lapų knygą bei XIX a. spaustuvių popierių. Pavyzdžiai aptariami, lyginami, vertinami. Praktinėje dalyje dalyviai paruoštą popieriaus masę pila į specialius sietelius, kūrybiškai derina spalvas, pasitelkdami fantaziją, dekoruoja įvairiomis priemonėmis, spaudžia, presuoja ir sausina, kol galiausiai pasigamina popieriaus lapą su individualia kūrybine kompozicija.


Lietuvos sporto pasiekimai interaktyviai

Edukacijos tikslas- skatinti vaikų fizinį aktyvumą ir supažindinti juos su Lietuvos sporto pasiekimais.
Uždaviniai:
1. Skatinti vaikų dalyvavimą interaktyviuose žaidimuose su iSportswall lenta, kad jie galėtų mėgautis fizine veikla, žaidžiant kartu su bendraamžiais.
2. Teikti vaikams informaciją apie žymius Lietuvos sportininkus ir jų pasiekimus per diskusijas ir pristatymus, kad jie suprastų sporto kultūros svarbą Lietuvoje.
3. Skatinti vaikų bendradarbiavimą ir socialinius įgūdžius, organizuojant komandos užduotis, kuriose jie turės bendradarbiauti ir padėti vieni kitiems, siekdami bendro

Vos įžengę į edukacijos erdvę, vaikus pasitiks įkvepianti muzika, atspindinti Lietuvos sportininkų pergales. Ji sukurs ypatingą atmosferą ir iškart įtrauks į veiklą. Pirmasis klausimas: „Kaip manote, apie ką bus ši edukacija?“ – skatins vaikus mąstyti ir spėlioti, taip juos įtraukiant nuo pat pradžių.

Vaikai bus supažindinti su Lietuvos sporto laimėjimais per spalvingas ir vaizdingas skaidres, kurios įtrauks jų dėmesį. Po to seks diskusija, kurioje vaikai dalinsis mintimis, reflektuos ir geriau įsisavins sporto svarbą tiek nacionaliniu, tiek asmeniniu lygmeniu.

Vėliau vaikai aktyviai žais su interaktyvia „iSportswall“ lenta, lavindami fizinius ir komandinius įgūdžius. Galiausiai jie kurs trumpus pasakojimus tema „Jeigu aš tapčiau nugalėtoju“, apmąstydami pergalės svarbą, siekį tikslų ir pasitikėjimo savimi ugdymą. Edukacijas ves patyrę vedėjai, kurie jau kelerius metus veda edukacijas bei dirba su vaikais.


Dainų ir augalų edukacija „Obelėlė krauna žiedą, rodosi, šakelės gieda."

Edukacija „Obelėlė krauna žiedą, rodosi, šakelės gieda", vykstanti KU botanikos sode, yra interaktyvi ir kūrybinė veikla, skirta pradinukams (6-12 m.). Jos metu vaikai supažindinami su liaudies muzika ir tradiciniais gamtos motyvais dainose, kuriose apdainuojami augalai. Vaikai stebi įvairius augalus, kuria daineles ir melodijas, įkvėptas gamtos ir lavina savo kūrybinius bei muzikinius įgūdžius. Edukacija vyksta Botanikos sodo aplinkoje, kur vaikai gali pažinti augalus, klausytis gamtos garsų ir tiesiogiai patirti aplinkos grožį.
Siekiamas poveikis
Kultūrinis poveikis: vaikai susipažįsta su vietiniu gamtos paveldu ir mokosi vertinti kultūrinę augalų svarbą.
Meninis poveikis: skatinamas vaikų kūrybiškumas ir muzikiniai įgūdžiai, lavinant jų gebėjimą kurti ir atlikti dainas.
Edukacinis poveikis: vaikai įgyja žinių apie augalus, ugdosi ekologinį sąmoningumą ir stiprina socialinius bei bendradarbiavimo įgūdžius.
Edukaciją veda kvalifikuota edukatorė, turinti patirtį dirbant su vaikais ir vedant kūrybines veiklas. Edukacijos metu naudojami paprasti muzikiniai elementai ir natūralūs gamtos  garsai, skatinantys vaikų kūrybiškumą ir muzikinę išraišką. Edukatorė vadovauja vaikų veikloms, padeda jiems kurti dainas ir suteikia reikalingą pagalbą per visą edukacijos laiką.
Edukacija „Obelėlė krauna žiedą, rodosi, šakelės gieda" Botanikos sode yra puiki galimybė vaikams įdomiai ir prasmingai praleisti laiką, ugdyti savo kūrybiškumą, muzikalumą ir gamtos pažinimo gebėjimus.


Šifras „Laisvė“: įrenk partizanų bunkerį! (išvažiuojamoji edukacija)

Slaptažodžiai, slapyvardžiai skamba kaip burtažodis ar greitakalbė, tačiau jie buvo neatsiejami partizaninio karo dėmenys. Pasak Jurgio Ožeraičio-Mažeikos, „Be slaptumo nėra galima jokia pogrindinė veikla ir užsibrėžto tikslo pasiekimas. Paslaptis, priesaika – svarbiausias pogrindžio pagrindas.“ Vyriausioji partizanų vadovybė, kurios priešakyje stovėjo gen. Jonas Žemaitis-Vytautas, buvo šifruojama raide L arba žodžiu Laisvė.

Šiame edukaciniame užsiėmime 5–8 klasių mokiniai atvers duris į paslaptingą partizaninio karo pasaulį. Gilinantis į jį bus ne tik atskleistos partizaninio karo sąsajos su Vasario 16-ąja, bet ir išryškės jų slaptos kovos bruožai. Mokiniai pažvelgs į slaptą partizanų gyvenimą po žeme ir makete sukurti savo bunkerio „interjerą“

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Norite pasitikrinti savo etnokultūrines žinias, prisiliesti prie tradicinių amatų, o gal atrasti etninės muzikos pasaulį? Jei taip, tuomet kviečiame į Etno protmūšį. Tai linksmas, visus dalyvius įtraukiantis komandinis žaidimas, leidžiantis patirti pažinimo džiaugsmą. Vilniaus etninės kultūros centro specialistai parengs Jums protmūšio klausimyną, mūsų tradicinės kultūros temomis. Žaidimo dalyviai bus suskirstomi komandomis ir tarpusavyje rungsis, siekdami surinkti kuo daugiau taškų už teisingai atsakytus klausimus ir atliktas praktines užduotis. Nugalėtojų laukia prizai. Užsiėmimo trukmė 1h. Tikime, kad dalyviai išeis gerokai pasipildę savo etnokultūrinių žinių bagažą, sustiprinę komandinio darbo įgūdžius, „pasikrovę“ geros energijos ir kūrybinių atradimų!


Lietuvos teatro, muzikos ir kino muziejus

Kviečiame į nuotaikingą kelionę po garsų pasaulį. Triukšmas kine – tai terminas, reiškiantis visus garsus, išskyrus kalbos ir muzikos. Filmuojant profesionalų kiną, vaizdas fiksuojamas kino juostoje, o garsas įrašomas atskirai. Vėliau ant nufilmuoto vaizdo garsas „uždedamas“, t. y. garsas pritaikomas tam tikram vaizdui. Tokius triukšmus uždaroje, tylioje studijoje, pasitelkę pagalbinių priemonių, įgarsina aktoriai – „triukšmadariai“. Šiuos garsus mokiniai galės pabandyti išgauti patys edukacinio užsiėmimo metu.


UAB "Eksperimentinė kūrybinio mąstymo laboratorija"

Interaktyvus, patyriminio mokymo metodais paremtas edukacinis užsiėmimas skirtas pažinti sprendimų kūrimo ir priėmimo komandoje procesą, mokytis jį valdyti. Kviečiame patyrinėti kūrybos kaip problemų sprendimo procesą. Juk kūryba sutinkama ne tik mene, jos gausu moksle ir net versle. Tai kas mene vadinama kūriniu, moksle – atradimu/išradimu, o versle – nauju produktu ar paslauga. Verta lavinti gebėjimą kelti naujas idėjas, mąstyti savarankiškai, originaliai. Greitai susiorientuoti nežinomoje ar nepatogioje situacijoje ir gebėti spręsti tokioje aplinkoje kylančias problemas. Dviejų teatrinių simuliacijų/žaidimų pagalba patyrinėsime kūrybinį procesą ir jo etapus, svarbius vaidmenis komandoje ir jų funkcijas; patirsime kuo skiriasi moderuojamas ir nemoderuojamas kūrybinis procesas; lavinsime gebėjimą reikšti mintis argumentuotai ir diskutuoti; mokysimės bendradarbiauti ir priimti sprendimus komandoje. Edukacinis užsiėmimas “Sprendimų kūrimas komandoje” skirtas 7-12 klasių moksleiviams.


Edukacijos tikslas – skatinti susidomėjimą Mindaugo laikų Lietuvos istorija bei istorinės rekonstrukcijos būdu pristatyti XIII–XV a. Šeimyniškėlių (Vorutos) piliakalnio istorinį kompleksą – vieną didžiausių gynybinių įtvirtinimų Rytų Lietuvoje. Šio tikslo siekiama pirmiausia supažindinant su minėtoje vietoje archeologų rastais radiniais, bylojančiais apie pilėnų gyvenimo būdą bei kultūrą, pilių apgulties techniką ir karybą, ir kuriant asmenines sąsajas su aptariamais objektais, juos asmeniškai pritaikant aktyviose veiklose.
Programa vyksta autentiškoje aplinkoje: šalia piliakalnio atkurtame papilio kieme, apjuostame gynybiniais įtvirtinimais. Numatoma veikla – žaismingi edukatorių pasakojimai, įtraukiantys dalyvius į minėtą istorinį laikmetį, supažindinantys su piliakalnio infrastruktūra – apsauginiais pylimais, papiliu, papėdės gyvenviete, keliais. Pagrindinis dėmesys skiriamas archeologiniams piliakalnio radiniams, galintiems papasakoti apie viduramžių drabužius, papuošalus, kasdieninius reikmenis, pilių statybos įrankius, kario ginkluotę, šarvus ir kt. Mokiniams suteikiama galimybė kiekvieną dominantį eksponatą „prakalbinti“ ir naudojantis mobiliaisiais telefonais, ir juos liečiant bei išbandant: pasimatuojant kario šalmus, šarvus, paimant į rankas kirvukus, ietis ar kalaviją. Su archeologo profesija mokiniai supažindinami praktiškai: aptariami archeologų darbo įrankiai, archeologinėje perkasoje ieškoma iš anksto paslėptų metalinių radinių, surengiama paroda. Programa siūlo ir daugiau aktyvių veiklų, atkuriančių praeities žmogaus veiklos procesus: skiltuvo ir titnago pagalba užkurti ugnį, vyti vikingišką virvę, išbandyti senovinį karių treniruoklį, išmėginti rankos taiklumą mėtant akstį ar šaudant iš lanko, iššauti iš trebušeto ir kt. Programos rengėjai tiki, kad „gyvosios istorijos“ veiklos padeda populiarinti savo krašto istoriją,  formuoja tautinę tapatybę, ir, svarbiausia, ugdo patriotiškumą.


Spektaklis vaikams „Trumpos istorijos apie...”(su brailio rašto integracija)

Vaikiškas spektaklis „Trumpos istorijos apie...“ – visiems ypatingiems, kurie ne tik mato, bet ir jaučia
 „Knygos teatras“ pristato pirmąjį savo spektaklį vaikams „Trumpos istorijos apie...”, bendradarbiaujant su Lietuvos aklųjų biblioteka parengtą pagal Kęstučio Kasparavičiaus apsakymus. Spektaklis ypatingas tuo, kad veiksmui iliustruoti pasitelkiamas pasakojamasis-skaitovinis teatro žanras. Spektakliu siekiama sužadinti žiūrovo vaizduotę ir perkelti jį į kitą – juslinio pasaulio dimensiją.
Vaikiškomis istorijomis sužadinamų pojūčių spektrą teatras kviečia ne tik pažinti liečiant, bet pasitelkti klausos, bei uoslės receptorius. Pasitelkus inovatyvų pasakojimo būdą, vaidinimuose vaikams parodoma mandagaus elgesio reikšmė, supažindinama su buities daiktais (spektaklis „Arbatos klubas“). Istorijoje „Ąsotis“, vaikams suprantama kalba atskleidžiamas grožio trumpalaikiškumas, jaunieji žiūrovai supažindinami su skirtingais augalais ir jų fizinėmis savybėmis. „Iliustruojant istorijas „Ąsotis“ ir „Arbatos klubas“ papildomai pasitelkiame kvapus, o „Muzikantams“ – garsus, muzikinį atlikimą. „Knygos teatre“ yra derinamas skaitovinis teatras su kompoziciniais elementais, bet teatro stiprybe išlieka lietuvių literatūros perkėlimas į sceną. Daiktais ir detalėmis yra atkuriama jutiminė aplinka, kuri atgyja žiūrovo vaizduotėje įvairiais pojūčiais. Spektakliu „Trumpos istorijos apie...“ kreipiamės į nuoširdžią, jautrią ir itin atvirą naujiems potyriams vaikišką vazduotę“, – sako „Knygos teatro“ vadovė ir spektaklio režisierė aktorė Redita Dominaitytė
Trumpas Kęstučio Kasparavičiaus istorijas perteiks kūrybinė spektaklio trupė: teatro aktoriai Aura Garmutė, Artūras Dubaka ir Laura Misiukevičiūtė. Režisierė – Redita Dominaitytė. Kostiumų dailininkė- Greta Subatavičiūtė, Kompozitorius- Modestas Kapustinskas ir Laura Misiukevičiūtė, Garso operatorius- Marius Vaicekauskas, Molio dizainerė- Augustė Maziukaitė.


Kūrybinė edukacija su rašytoja ir aktore Birute Mar: „Kaip kuriami knygos personažai ir siužetas"“ (Nuotolinė paslauga)

Tai 1-5 klasėms skirtas nuotolinis kultūrinės edukacijos renginys, kurio autorė ir vedančioji – žinoma rašytoja, aktorė ir režisierė Birutė Mar. Interaktyvaus nuotolinio susitikimo metu rašytoja pasakoja vaikams, kaip kuriamas knygos siužetas, kaip gimsta knygos personažai bei atsiranda jų dialogai. Taip pat autorė pristato knygos kūrimo etapus – nuo literatūrinio teksto rašymo, jo redagavimo, vėliau – dailininkės darbo kuriant „knygos veidą“: iliustracijas, maketą. Autorė remiasi savo sukurtomis knygomis „Marija ir Pūkelis“, „Princesių sala“, „Gėlininkė“ ir „Naktukas“ – šių knygų fragmentai įtraukti į rekomenduojamų mokykloms užklasinio skaitymo kūrinių sąrašą, knyga „Gėlininkė“ tapo pirmojo Nacionalinio vaikų literatūros konkurso laureate 2014 m., 2015 m. nominuota „metų knygos vaikams“ kategorijoje. Minėtas knygas 2020 m. išleido Kūrybos studijos Solo atskira serija jauniesiems skaitytojams „Birutės Mar knygų vaikams biblioteka“ (serijos dailininkė Kristina Norvilaitė) . Antroje pamokos dalyje Birutė Mar įtraukia vaikus į literatūrinį žaidimą, skatindama juos kiekvieną sugalvoti personažą savo būsimai knygai bei nedidelį siužetą - drauge jį plėtoja su užsiėmime dalyvaujančiais vaikais bei duoda užduotį - sugalvotą siužetą vėliau savarankiškai užrašyti kaip nedidelį literatūrinį tekstą. Plačiau apie kūrybinės edukacijos autorę – tinklapyje www.birutemar.lt


Klaipėdos apskrities Ievos Simonaitytės viešoji biblioteka

Dažnai mokiniai svajoja būti stiprūs kaip Halkas, gelbėti žmones kaip Betmenas ar skraidyti kaip Supermenas. Bet ar žino, kad ne ką mažesnės supergalios slypi kiekviename iš mūsų?

Edukacijoje mokiniai sužinos, kokiomis vidinėmis galiomis pasižymėjo rašytoja Ieva Simonaitytė. Sužinos, kokios vidinės stiprybės reikėjo ligotai, pas svetimus žmones be tėvų augusiai ir mokyklos niekada nelankiusiai mergaitei, kad ji taptų visų gerbiama, išsilavinusia rašytoja. Su mokiniais diskutuosime, kokios penkios rašytojos vertybės-supergalios padėjo jai įveikti gyvenimo negandas ir tapti tvirta asmenybe. Kas žino, galbūt Ievos istorija paskatins paieškoti ir savo vidinių supergalių.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pilietiškumo kompetencija; Socialinė, emocinė ir sveikos gyvensenos kompetencija


Kultūros edukacija „M. K. Čiurlionio pėdomis“

„M. K. Čiurlionio pėdomis" - interaktyvus spektaklis jauniesiems žiūrovams. Scenarijaus autorė ir režisierė Svetlana Šulc (Šviesa Šulc). M. K. Čiurlionio pėdomis“ – tai interaktyvus spektaklis papildytas kultūrine edukacija.
Šiame spektaklyje moksleiviai yra ne tik žiūrovai, bet ir aktyvūs spektaklio dalyviai. Spektaklyje, pritaikant įvairius muzikos tempus (allegro, andante ir kt.) moksleiviai atliks užduotis (sveikinsis, dainuos sutartines, atliks tam tikrus ritminius judesius ir kt.). Spektaklio siužetas - du karaliai, pasiklydę M. K. Čiurlionio paveikslų pasaulyje, kurie ieško savo namų, pakeliui patirdami įvairius nuotykius. Jie neprisimena, kokiame paveiksle buvo ir iš kur iškeliavo, bando pakliūti į įvairius paveikslus, bet, nepritapdami juose, keliauja ieškoti savojo. Žiūrovai padeda jiems. Staiga visi pamato berniuką, nešantį rankose karalių pilį, ir tuomet Karaliai pajaučia, kad tai yra jų namai - paveikslas „Karalių pasaka“. Viso spektaklio metu gyvai skamba M. K. Čiurlionio muzika, atliekama teatro kompozitoriaus ir atlikėjo, o moksleiviai turi progą susipažinti su muzikiniu žodynu, ženklais bei muzikos kūrimo paslaptimi. Spektaklis žavi savo estetika. Jaunieji žiūrovai pasineria į M.K. Čiurlionio simbolių pasaulį. Mokiniai patys, teatro kompozitoriaus padedami, bandys kurti muziką, ir taip išreikšti savo jausmus ir emocijas. Spektaklio metu jie bus skatinami suprasti M. K. Čiurlionio muziką, įminti paveikslų mįsles. Jaunųjų žiūrovų padedami, išėję iš paveikslo, pabuvoję kituose paveiksluose, karaliai po įvairių nuotykių, laimingai sugrįš į savąjį pasaulį.


Ši praktinė edukacija supažindins mokinius su meduolių gaminimo tradicijomis ir įgalins juos kurti savo originalius  dizainus. Dalyvaudami užsiėmimuose, mokiniai ne tik praktiškai išmoks meduolių gamybos įgūdžių, bet ir ugdys savo kūrybiškumą, komunikacijos ir pažinimo kompetencijas.

Programos struktūra:
Įžanga - supažindinimas su meduolių istorija ir kultūrine reikšme.
Gamyba - praktinis meduolių gaminimas pagal sukurtus receptus.
Dekoravimas - mokiniai dekoruos savo meduolius, naudodami įvairias technikas.
Refleksija ir vertinimas - mokiniai pasidalins patirtimi ir įžvalgomis.

Tikslai:
Suteikti mokiniams praktinių meduolių gaminimo įgūdžių.
Ugdyti mokinių kūrybiškumą ir gebėjimą eksperimentuoti.
Stiprinti mokinių komunikacijos ir pristatymo įgūdžius.
Plėtoti mokinių pažintines kompetencijas, susijusias su meduolių gamyba.

Rezultatai:
Mokiniai pagamins ir dekoruos savo sukurtus meduolius.
Įgys žinių apie meduolių kultūrinę ir kulinarinę reikšmę.
Išlavins kūrybinius, komunikacinius ir pažinimo gebėjimus.
Turės galimybę pasiimti namo savo pagamintus meduolius.

Ugdomos bendrosios kompetencijos – pažinimo ir asmeninė.  Taikomi metodai: žodiniai, vaizdiniai ir praktiniai. Jokio amžiaus apribojimo nėra. Dėmesys – kiekvienam pagal poreikius ir kūrybines idėjas.


Odinio knygos skirtuko- apyrankės edukacinė programa tai kompleksinė ugdymo programa, skirta skatinti mokinių ekologinį sąmoningumą, kūrybiškumą ir praktinius gebėjimus.

Pagrindiniai programos elementai:
Įvadas į odos atliekų problematiką ir tvarumą:
Mokiniai susipažįsta su odos pramonės poveikiu aplinkai.
Diskutuojama apie odos atliekų šalinimo iššūkius ir galimus panaudojimo būdus.

Tyrinėjimas ir analizė:
Identifikuojamos problemos, susijusios su odos atliekų surinkimu, paruošimu ir perdirbimo technologijomis.

Kūrybinės dirbtuvės:
Praktinės užsiėmimų sesijos, kuriose eksperimentuojama su odos atliekų transformavimo technikomis.
Mokiniai kuria skirtingų formų, dydžių ir dizaino knygos skirtukus, taikydami įvairias odos apdorojimo būdus.

Dizaino procesas:
Išbandomi skirtingi dizaino sprendimai, siekiant sukurti funkcionalius ir estetiškus gaminius.
Ši programa padeda ugdyti mokinių ekologinį sąmoningumą, kritinį mąstymą, kūrybiškumą ir praktinius įgūdžius, panaudojant odos atliekas kaip vertingą žaliavą. Taip pat stiprinami bendradarbiavimo, komunikacijos ir socialinės atsakomybės gebėjimai.

 Taikomi metodai: žodiniai, vaizdiniai ir praktiniai. Jokio amžiaus apribojimo nėra. Dėmesys – kiekvienam pagal poreikius ir kūrybines idėjas.


Paveikslėlių knygų paslaptys. Nuotolinė literatūros ir dailės pamoka su Aušra Kiudulaite

Šioje nuotolinėje pamokoje vaikai turės galimybę ne tik sužinoti tarptautiniu mastu įvertintos kūrėjos Aušros Kiudulaitės knygų paslaptis, bet ir susipažinti bei išbandyti jos unikalią koliažo techniką. Tai, kad unikaliems darbams tereikia kartais pačių paprasčiausių, po ranka esamų priemonių, gali mus visus labai nustebinti. O kad kiekvienas vaikas yra pats nuostabiausias kūrėjas susitikimo metu tuo ir įsitikinsime. Kartais mūsų miegančiam kūrybiškumui tereikia tik nedidelio paskatinimo ir padrąsinimo improvizuoti. Aušros Kiudulaitės išgryninta metodika, integruojant dailės ir literatūros žanrus, praplės žinias apie paveikslėlių knygų unikalumą, apie vizualios kalbos svarbą šiuolaikiniame gyvenime, įkvėps nebijoti ieškoti savo paties unikalumo, savo unikalaus balso ir juo drąsiai kalbėti. Pamokos vedamos autorės iliustruotomis ir sukurtomis knygomis "Laimė yra lapė”, "Draugystė ant straublio galo", "Maksas ir 92 musės", bei "Pasakojimas apie katiną ir tulpę" motyvais. Visas knygas vienija draugystės, meilės, vilties ir buvimo kartu su kitais, buvimo unikaliais ir ypatingais temos. Šitos temos yra puiki proga ne tik apie jas pakalbėti, bet ir pasistengti vienas kitą išgirsti.


Dailininkai grafikai yra tikri burtininkai – iš vieno piešinio jie gali sukurti šimtus atspaudų arba estampų. Apžiūrėję dailininkų išraižytas linoleumo ir metalo plokštes sužinosime, kodėl viena grafikos rūšis vadinama giliaspaude, o kita – iškiliąja spauda. Išbandysime įvairias grafikos technikas ir gudrybes, o ant balto popieriaus lapo grafikos presu atspausime baltą piešinį.


VIEŠOJI ĮSTAIGA "AUKŠTAITIJOS SIAURASIS GELEŽINKELIS"

Programos edukatorius pasitiks moksleivius, atvykusius į Panevėžio siaurojo geležinkelio stotį. Pasisveikinsime, pažasisime susipažinimo žaidimą. Taip užmezgsime ryšį su grupe. Mokinius supažindinsime su ekskursijos eiga: riedmenų ekspozicija, pažintis su Panevėžio siauruko stotimi, važiavimas siauruku, Depas – traukinių garažas, pasivažinėjimas rankine drezina. 1. Riedmenų ekspozicijoje programos dalyviams pristatysime skirtingos transporto priemones riedančias bėgiais, paaiškinsime jų tarpusavio skirtumus. Supažindinsime su riedmenų paskirtimi, kartu su programos dalyviais svarstysime, kaip tokie riedmenys pakeitė žmonių gyvenimą. Žaisime „istorinį“ žaidimą, kurio metu mokiniai pagal išorinius matomus požymius turės pasakyti, kurie eksponatai buvo sukurti ir naudojami ankščiau, o kurie vėliau. 2. Pristatysime Panevėžio stotį, stoties aplinką, stoties viršininko namelį ir kitą infrastruktūrą. Mokinius supažindinsime su geležinkelyje dirbančiais darbuotojais: stoties viršininku, mašinistu, palydove, kelininkais. Diskusijų būdu išsiaiškinsime kaip atskirti šių profesijų atstovus. 3. Traukinuku riedėsime į didžiausią pasaulyje siaurukų Depą (garažą). Depe – Garvežinės pristatymas, šilumvežio ir garvežio techninių charakteristikų skirtumai panaudojant garvežio maketą. Pristatysime Aukštaitijos siaurojo geležinkelio ruožą analizuojant stoteles, atstumus, infrastruktūrą, panaudojimo galimybes išvykoms. Esant galimybei aplankysime I klasės vagoną ir vagoną valgyklą, apžiūrėsime kitus Depe esančius riedmenys. Kalvėje žiūrimi animaciniai filmukai po kurių vykdomi aptariami: 6 skrybėlių metodas viktorina, pastabumo užduotys ar atliekamos meninės užduotys susijusios su traukinukais ar siauruko stotimis. 4. Išbandysime pačią paprasčiausią bėginę transporto priemonę - dreziną. Išsiaiškinsime jų paskirtį, svarstysime, kaip tokie riedmenys palengvino žmonių gyvenimą. Mokiniai (išklausę ir pasirašę saugos instrukcijas) rankine drezina važiuoja tyrinėdami, kokios transporto priemo


Šokio spektaklis „Baltoji lopšinė“ + edukacinis užsiėmimas

Pasakos magijos pripildytas, šiuolaikinės estetikos šokio spektaklis vaikams apie ilgesį, meilę, svajones ir tamprų šeimos ryšį. Estetiškas ir subtilus vaikams nuo 3 iki 10 metų skirtas choreografės Agnijos Šeiko šokio spektaklis „Baltoji lopšinė“ apgaubia žiūrovus lietuviškos pasakos mitologija. Tačiau, kitaip nei įprasta, čia sekama pasaka ne apie praeitį, o atvirkščiai – apie dabartį. Spektaklyje per pasakų veikėjus kalbama apie šiuolaikinio vaiko situaciją, kai mama toli ir dažniau ją gali pamatyti svajose ar sapnuose, nei apkabinti. Spektaklio kūrėjai ieško atsakymų į šiuolaikinėms šeimoms iškylantį skaudų klausimą: kaip paaiškinti vaikui, kad nepaisant to, jog tėveliai dėl svarbių priežasčių priversti ilgas valandas leisti darbe ar net išvykti iš gimtosios šalies, jie visada šalia savo mintimis ir jausmais, mylintys ir besirūpinantys. Spektaklis „Baltoji lopšinė“ rodytas festivaliuose Jungtinėse Amerikos Valstijose, Jungtinėje Karalystėje, Kinijoje ir Vokietijoje. Spektaklis rekomenduojamas 3-10 metų vaikams. Po spektaklio vyks kūrybines dirbtuvės. Užsiėmimų metu vaikai kartu su spektaklio veikėjais aptars matytą spektaklį, atliks įvairias kūrybines užduotis, dirbs grupese ir porose. Tai kūno ir proto kelionė į kiekvieno neišsemiamą kūrybinį pasaulį!


Darbas fabrikuose, namų ruoša, vaikų linksminimas, Marso tyrinėjimai – visą tai ir dar daugelį kitų dalykų jau dabar atlieka robotai. Paklausus, kuo žmogus labiausiai skiriasi nuo roboto, ko gero, kai kurie atsakytų, kad kūrybiškumu. Tačiau šis skirtumas jau nebe toks svarbus. Robotai tai pat gali kurti meną. Edukacijos metu mokiniai konstruoja ir programuoja šokančius robotus. Ateitis jau čia, tad kviečiame susipažinti su šokių įvairove,  pasitelkiant robotikos priemones,. Edukacijos metu nagrinėjamos stilistinės Lietuvos ir pasaulio šokio įvairovės (pvz., Lietuvos tradicinių ir sceninių liaudies šokių kultūra, Lietuvos sportinių šokių kultūra, šokio teatras „Aura“, gatvės šokio teatras „LowAir“, indų tradiciniai šokiai ir Bolivudas, Brazilijos sambos karnavalai, žmonių su negalia šokio kultūra ir Candoco trupė). Edukacijos metu statomi efektingi šokio performansai apjungiant skirtingų kultūrų šokius ir technologijas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Skaitmeninė kompetencija


ŽVAIGŽDIKIO PLANETOS - spektaklis-skaitymas pagal Antuano de Sent Egziuperi knygą „Mažasis Princas“ papildytas kultūrine edukacija, atliekama profesionalių teatro „Teatriukas“ aktorių.
Tai - muzikinis interaktyvus spektaklis 4, 5-8 klasių moksleiviams apie svarbiausias bendražmogiškas vertybes ir kūrybos paslaptis - apie tikrus dalykus, humanizmo ir tolerancijos, gyvenimiškos filosofijos suvokimo, nagrinėjimo, diskutavimo, išraiškos užsiėmimas. Šia paslauga siekiame užtikrinti meninio ugdymo, kaip esminio ir darnaus elemento aukštos kokybės švietimo atsinaujinimui, prieinamumą - keliausime visos Lietuvos mokyklas ir į lituanistines mokyklas užsienyje.
Antuaną vaikystėje mama vadino Žvaigždikiu, nes dažnai svajodavo, žiūrėdamas į žvaigždes. Savo spektakliu norime paskatinti vaikus svajoti ir tikėti savimi, nebijoti kurti.


Paslaugos "Senieji matų vienetai" tikslas – istoriniu, etnografiniu, kalbiniu aspektu papildyti matematikos žinias, ugdyti mintino skaičiavimo gebėjimus, suteikti praktinių įgūdžių taikant senuosius matus šių dienų buityje.
Uždaviniai. Supažindinti su istorine matų raida, kaita, įvairove (antropologinių matų įvairovė, jų gyvavimas ir taikymas dabartyje). Supažindinti su etnografijos rinkinio eksponatais, kurie yra tam tikri matai. Įtraukti paslaugos dalyvius į praktines veiklas naudojantis demonstruojamais matais. Įtraukti dalyvius į kūrybingumą ugdančias užduotis naudojantis senųjų matų terminais.
 Pristatoma matų istorijos raida, kaita, įvairovė. Pateikiami antropologinių matų pavyzdžiai įtraukiant kiekvieną dalyvį parodyti colį nykščiu (2,5 cm), plaštaką, rieškučias, žiupsnį, žiupsnelį, uolektį. Kiekvienas dalyvis gali išsimatuoti savo sprindį (apskaičiuojamas grupės dalyvių sprindžių vidurkis). Autentišku eksponatu ilgiui matuoti –sieksniu– (2,13 m) matuojama atstumas tarp ištiestų į šalis rankų  pirštų. Pažintis su etnografijos rinkinio eksponatais gorčiais, kvorta, saiku, pūru, svarais  vyksta kiekvieną apžiūrint, tyrinėjant medžiagą, gaminimo būdą. Praktinės užduotys paremtos lyginamuoju skaičiavimu senuosius matus verčiant į metrinę sistemą (mylia yra 6,8 kilometro). Paskaičiuojamas atstumas myliomis nuo mokinio namų iki mokyklos, nuo gyvenamos vietos iki Vilniaus. Dalyviai įvertina metrinės sistemos įvedimo būtinumą  (1922 m.) ir taikymą mūsų poreikiams.


Tikima, kad visi turime angelus sargus, kurie saugo mus nuo pavojų... Tačiau ne visi žino angelo atsiradimo istoriją. Užsiėmimo metu sužinosite kaip kito angelo atvaizdas nuo seniausių iki šių laikų, kokios tradicijos ir reikšmė vyravo Lietuvoje ir pasaulyje. Pristatoma tradicinės Lietuvos kultūros ir krikščioniškoji angelo samprata, jų panašumai ir skirtumai. Glaustai aptariama angelų hierarchija. Supažindinama su angelo sargo atsiradimu Lietuvos ir pasaulietinėje kultūroje, populiarumu ir išlikusiomis gerbimo tradicijomis iki šių dienų. Norint paskatinti kūrybišką veiklą ir įgytų žinių įsisavinimą per asmeninę patirtį atliekamas savarankiškas darbas, kurio metu edukacijos dalyviai bus supažindinami su mazgų rišimo (makrame) technika ir susikurs sau po asmeninį angelą sargą iš siūlų. Vaikai skatinami dirbti grupėse, padėti vieni kitiems, dalintis gamybos priemonėmis. Taip ugdoma atmintis, kolektyvinio darbo įgūdžiai, atkaklumas, koncentracija ir kantrybė, lavinama akies ir rankos koordinacija, kūrybingumas, pasitikėjimas savimi. Pasigaminus angelus sargus vyksta dialogas: vaikai skatinami reikšti savo nuomonę, įvertinti įgytas žinias, savo padarytą darbą. Komunikuojant tarpusavyje ir keliant probleminius klausimus geriau įsisavinamos įgytos žinios. Dirbdami prie bendro stalo vaikai mokysis socialinių įgūdžių: dalintis, gerbti vienas kitą, draugiškai elgtis, rūpintis savo emocine ir fizine sveikata, kurti socialinius tarpusavio santykius. Edukacijos pabaigoje dalyviai pasigamintus angelus sargus pasiima su savimi atsiminimui. Taip skatinant pasidalinti patirtimi ir emocijomis su artima aplinka namuose.


Edukacijos forma: susipažinimas su teatro lėlėmis, pasakos skaitymas, kūrybinis eksperimantas - improvizuota repeticija, pabaigos refleksija.

Naudojamos priemonės: įvairios teatro lėlės

Naudojami metodai: prostatomasis edukatoriaus pasakojimas, komandinis darbas.

Edukaciniame užsiėmime „Jaučio trobelė“ vaikai supažindinami su mistiškuoju lėlių teatru. Kas atgaivina lėlę, kaip lėlė geba judėti ir kalbėti? Drauge atskleisime lėlių teatro paslaptis:  atsiradimo istoriją, lėlių valdymo būdus, iš ko lėlės gaminamos, kas ir kaip jas kuria. Po to, klausysime  pasakos „Jaučio trobelė“, vaikai pasirinks vaidmenis improvizuoto spektaklio - repeticijos metu,  patys sukurs lėlių spektaklį pagal girdėtą pasaką.

Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


„Lošimų mašina“ - speciali edukacinė programa apie meną, technologijas ir pilietiškumą

Viešoji įstaiga Šv. Jono gatvės galerija

Edukacinė programa yra skirta meninėmis priemonėmis supažindinti moksleivius su psichologijos ir elgsenos mokslo raida bei jų įtaka šiuolaikinių internetinių technologijų dizainui. Užsiėmimo metu moksleiviai bus pakviesti į galerijos erdvėje įrengtą kino salę, kur pamatys du specialiai šiam užsiėmimui skirtus video kūrinius:

Kartu pažiūrėję video medžiagą, su moksleiviais ją aptarsime, teiraudamiesi jų asmeninių išgyvenimų apie tai, kaip jie šiandien patiria informaciją ir komunikaciją, kokią rolę jų gyvenime užima socialinės medijos ir kaip jos veikia jų daromus sprendimus. Po trumpos diskusijos grupėje žaisime keletą žaidimų, kurie yra grįsti elgsenos mokslo idėjomis ir istoriniais eksperimentais. Žaidimai bus parinkti priklausomai nuo moksleivių atgalinio ryšio, gyvai atliepiant jų mintis ir įspūdžius, bei aptariant jų asmenines patirtis.

Žiūrėdami filmus, žaisdami žaidimus ir diskutuodami, aptarsime šiandien itin svarbius klausimus, tokius kaip:

Koks šiuolaikinių technologijų santykis su psichologinėmis priklausomybėmis?
Ką šiandienos informacijos sraute reiškia "tiesa" ir kaip ji kinta priklausomai nuo konteksto?
Kaip internetinėje erdvėje cirkuliuoja ir kaip keičiasi vaizdai ir kaip į juos žiūrėti?
Kaip technologija veikia mūsų pilietiškumo suvokimą ir kokią naudą ir žalą ji gali padaryti demokratijos idėjai?
Kaip išlikti pastabiems ir kritiškiems mus pasiekiančios informacijos atžvilgiu?

Edukacijos trukmė: 45 min - 1 val. (Galime pritaikyti trukmę atsižvelgdami į moksleivių poreikius)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija


Edukacinis užsiėmimas vykdomas Trakų Pusiasalio pilyje, Sakralinio meno ekspozicijoje. Užsiėmime dalyviai susipažins su ženklų ir simbolių atsiradimo istorija, sakralinio meno ekspozicijoje ieškos ir suras šventuosius, jų atributus ir simbolius, išsiaiškins jų reikšmę ir sužinos tų ženklų transformacijas šiuolaikiniame pasaulyje. Dalyviai gebės atpažinti šventuosius ir jų atributus, mokės „nuskaityti“ įvairius ženklus, simbolius, meno kuriniuose, sužinos jų reikšmę, formuosis istorinį suvokimą, kur šiandienos pasaulis , jo tvarka ir vertybės yra istoriškai sąlygoti ir kintantys.


Tikslas: supažindinti edukacinio užsiėmimo dalyvius su senosiomis kalendorinių švenčių tradicijomis Lietuvoje ir išmokyti vieno iš seniausių ir rečiausių tradicinio marginimo būdų - žolelėmis. Tai - kūrybingas, žaismingas, įtraukiantis procesas, kurio rezultatai kelia nuostabą, suteikia progą džiaugtis unikaliu ir nepakartotinu margučiu. Kol margučiai verda, dalyviai susipažįsta su senosiomis tradicijomis ir išbando tradicinius velykinius žaidimus.
Kviečiame atvykti ir susikurti nuostabų pavasarišką margutį!


Įžanginis pristatymas:
Supažindinimas su tradicinių šiaudinių dirbinių istorija ir reikšme kultūroje.
Diskusija apie nematerialųjį kultūros paveldą ir jo svarbą ateities kartoms.

Praktinis šiaudinių sodų- reketukų rišimas:
Mokiniai susipažįsta su tradicinėmis rišimo technikomis ir motyvais.
Jie praktikuojasi rišant įvairias šiaudines detales, kuriant kompozicijas.
Akcentuojami smulkiosios motorikos, koordinacijos ir tikslumo įgūdžiai.

Kūrybinės užduotys:
Mokiniai kuria originalius šiaudinius sodus- reketukus, panaudodami įgytas žinias..
Skatinama jų kūrybiškumas, kritinis mąstymas ir saviraiška.
Diskutuojama, kaip šiaudiniai dirbiniai atspindi kultūros paveldą.

Pristatymas ir refleksija:
Mokiniai pristato savo sukurtus šiaudinius sodus- reketukus ir paaiškina jas.
Aptariama, kaip šie darbai atspindi tradicinį šiaudinių dirbinių meną.
Mokiniai dalijasi įžvalgomis apie kultūros paveldo svarbą ir jo išsaugojimą.

Šios veiklos ne tik ugdo praktinius įgūdžius, bet ir gilina mokinių suvokimą apie nematerialųjį kultūros paveldą, jo raiškos formas ir svarbą. Tai padeda jiems tapti aktyviais šio paveldo išsaugotojais ir perėmėjais.


„Ch. Frenkelio odos dirbtuvės. Apyrankė“

Edukacija vyksta muziejaus edukacinėje erdvėje „Odos dirbtuvės“. Praverkite paslapties širmą apsilankę muziejuje. Pamatykite, užuoskite ir prisilieskite prie išdirbtos natūralios odos. Žmogaus reikmėms ji naudojama nuo neatmenamų laikų. Apavas, rūbai, žirgo reikmenys, buitiniai indai ir krepšiai – tai tik nedidelė odos panaudojimo galimybių dalis. Kviečiame pas mus, į Ch. Frenkelio odos dirbtuvėles, pasigaminti vienetinį ir praktišką daiktą – apyrankę, dekoruoti ją įvairiais odos dekoravimo būdais. Edukacijos metu vaikai susipažins su nauja sritimi – dailiaisiais odos darbais, sužinos naujų sąvokų, terminų, išbandys naujus įrankius, pritaikys praktiniame darbe.


Tilidūda! Liaudiškos dainelės su Aiste ir Roku

Kviečiame vaikus pasinerti į „Tilidūdos“ – smagių lietuviškų liaudies dainelių vaikams – pasaulį!
 Edukacinio koncerto metu gyvai dainuosime vaikams pritardami gitara, ir paraginsime ne tik aktyviai klausytis, bet ir patiems dainuoti, komunikuoti pasiūlytomis žaidybinėmis formomis.
Aptarsime su vaikais vaikiškame folklore atsitinkančias situacijas ir ten gyvenančius žvėrelius.
Vaikai sustiprins savo žinias apie folklorą, artimiau susipažins su prigimtine mūsų kultūra, ugdysis kritiško klausymosi įgūdžius bei patys pasijus aktyviais mūsų tautos paveldo vartotojais ir atlikėjais.  Tikimės prisidėti prie vaiko tautinės tapatybės, savimonės ir savigarbos puoselėjimo.

Mūsų kartu su Lietuvių literatūros ir tautosakos institutu sukurtas projektas „Tilidūda“ jau daug metų nepraranda populiarumo vaikų tarpe. Šį kartą vaikai turės galimybę pabendrauti  ir padainuoti kartu su pačiais projekto kūrėjais.
Aistė Smilgevičiūtė ir Rokas Radzevičius – grupės „Skylė“ vedliai, didžiulę koncertinę ir kūrybinę patirtį turintys menininkai. Lietuviškos muzikos vaikams pasaulį yra praturtinę  5 muzikiniais albumais, Tilidūdos projekto pagrindu sukūrę jau daug metų vaikų lankomą teatralizuotą koncertą.


Ar žinote, jog mūsų knygnešystę UNESCO įvertino kaip unikalų ir neturintį atitikmenų fenomeną? Ši pogrindinė veikla kartu su slaptosiomis (arba daraktorių) mokyklomis XIX a. ne tik padėjo išsaugoti lietuvių kalbą, bet ir pakėlė visuomenės išsilavinimo lygį. Tačiau slaptųjų mokyklų ir knygnešių kasdienybė nebuvo rožėmis klota. Ateikite į muziejų ir patirkite, ką reiškia rašyti žąsies plunksna ar braižyti raides grifelinėje lentelėje. Čia Jūs sužinosite ir tai, kokios grėsmės kildavo tokių mokyklų mokiniams ir jų mokytojams.
Edukacinis užsiėmimas geriausiai tinka 3-5 kl. moksleiviams.


Eilėraščio ir paveikslo dialogas: interpretacijų galimybės

Šioje edukacijoje visi dalyviai panirs į unikalią patirtį, kurioje menas ir poezija susilieja į vientisą kūrybinį dialogą. Edukaciniame užsiėmime dalyviai atras naujas meno suvokimo ir analizės galimybes sujungdami poezijos ir dailės pasaulius. Giliausias sielos kertes paliečianti poezijos galia ir abejingų nepaliekanti šiuolaikinė kūrybinė ekspresija meno kūriniuose – mokinius įtrauks tyrinėti šių galingų kūrybos išraiškų simbiozę. Meninio lauko gausoje ir edukatorių kuriamoje saugioje diskusijai ir minčiai erdvėje, mokiniai ugdys kritinį mąstymą, kūrybiškumą ir pajus gilų meno poveikį. Užsiėmimo metu mokiniai ne tik susipažins su įvairia bei turtinga MO muziejaus kolekcija parodų erdvėse ir šiuolaikine poezija, bet ir neabejotinai įgys naudingų įgūdžių, kuriuos galės pritaikyti savo praktiniame ir kultūriniame gyvenime.


Kur susitinka žodis ir vaizdas: veikėjų portretai.

Kiekvienas iš literatūrinio kūrinio veikėjų ir meno kūriniuose vaizduojamų subjektų turi charakterį. Koks jis ir iš ko tai suprantame? Mokėti argumentuotai apibūdinti charakterį, gebėti įvardinti veikėjo emocinį paveikslą, vaizduojamą MO muziejaus meno kūriniuose ir rasti jų tarpusavio sąsajas literatūriniuose tekstuose yra neabejotina nauda šiandienos gyvenime, kuriame mes visi susaistyti socialiniais santykiais. Įgūdis argumentuotai išnagrinėti veikėją tekste bei vaizduojamuosiuose menuose – moko pažinti žodžių raiškos ir vaizdo prasmės daugiasluoksniškumą, siekiant sklandaus komunikavimo ir lengvos adaptacijos socialinėje erdvėje, savistabos ir savęs pažinimo. Remdamiesi MO parodų meno kūriniais ir jų pagrindu šiuolaikinės paaugliams kuriančios rašytojos sukurtais tekstais, mokiniai bus kviečiami į kūrybinį procesą, kurio metu lavins gebėjimą analizuoti, interpretuoti ir kurti savo pačių prasmes.


Orientacinis žaidimas Lazdijuose „Briedžių takais“

Senovėje svarbūs miesto dokumentai buvo saugomi skrynioje su trimis užraktais. Trys raktai pavaizduoti ir 2018 m. prie savivaldybės pastatytoje, įspūdingoje apie 6 tonas sveriančioje skulptūroje. Išsiaiškinkite, kas turėjo raktus ir galėjo atrakinti miesto skrynią.

Legenda byloja, kad šiuo keliu kunigaikštis Žygimantas Augustas pėsčias lydėjo savo mirusios žmonos Barboros Radvilaitės kūną iš Varšuvos į Vilnių. Kaip vadinosi senasis Kapčiamiesčio – Leipalingio kelio atkarpos grindinys.

Tai tik keletas užuominų iš daugybės užduočių, kurias jums reikės išsiaiškinti. Reikės aplankyti vietas, kurių galbūt anksčiau dar nematėte! Tegul miesto gatvės, pastatai, jų užeigos ir skersgatviai prabyla! :)

Jums nebūtina įminti visų mįslių ir užduočių, bet negi pusiaukelėje pasiduosite. Laimės ta komanda, kuri surinks daugiausia taškų ir kuri greičiausia atvyks į finišo vietą!

Interaktyvios programėlės pagalba, turėsite 90 minučių neišdildomiems įspūdžiams ir nuotykiams.

Paslaugos vykdymo vieta: prie Kultūros centro, Vilniaus g. 6, Lazdijai. Galimas ir kitas adresas Lazdijuose, susitarus.

Esant galimybei ir iš anksto susitarus, žaidimas gali būti vedamas gyvai, atvykus į vietą.
Esant poreikiui, paslaugą galime suteikti ir kitu metu, susisiekite: info@isbandyktai.lt arba +370 699 98947


Fotografuok kaip grafas – būk Foto-Grafas! Bet pirmiau keli klausimai: kodėl nuotraukoje iš kubilo kyšo grafaitės kojos? Ar galima tikėti tuo, ką matai nuotraukoje? Ar nuotraukos įamžina tikrovę, ar ją suklastoja? Ir kas tas genijus, padovanojęs pasauliui fotografiją?
Per fotoaparato objektyvą pažvelgsime į XX amžiaus pradžios Rokiškio dvaro grafų kasdienybę. Tyrinėdami grafų Pšezdeckių darytas nuotraukas edukacijos dalyviai susipažins su dramatiška XX amžiaus pradžios istorija ir fotografijos kaip meno rūšies raida. Antra edukacijos dalis leis įgytas žinias išmėginti praktiškai: atkuriant patiems vieną iš ką tik grafų nuotraukų albume regėtų nuotraukų.


Edukacinė programa „Meno pasaulis vaikams“ kviečia vaikus į įkvepiančią meno kelionę, kurioje kiekviena galerijos paroda tampa smalsumo ir kūrybos šaltiniu! Kartu tyrinėsime skulptūros, tapybos, fotografijos, ekslibrisų, kaligrafijos ir kitų meno rūšių pasaulį – sužinosime, kaip gimsta meno kūriniai, ir patys tapsime menininkais.
Tapybos parodų metu vaikai ne tik tyrinės paveikslų spalvas, formas ir technikas, bet ir patys taps menininkais – galės kurti savus tapybos darbus, eksperimentuoti su spalvų deriniais bei išbandyti įvairias tapybos technikas. Moksleiviai taip pat gaus galimybę perkurti parodoje matytus paveikslus, įtraukdami savo asmenines interpretacijas, spalvų sprendimus ar net papildomus personažus!
Kitos kūrybinės užduotys apims asambliažų kūrimą, eskizavimą ir tapymą, ekslibrisų piešimą, koliažų iš fotografijų maketavimą bei žaidimą su kaligrafijos formomis. Edukacija skatins vaikų kūrybiškumą, gilins kultūrinį supratimą, ugdys kritinį mąstymą ir suteiks galimybę pažvelgti į meną kaip į smagų, asmeninį nuotykį.
Šioje programoje kiekvienas vaikas taps ne tik meno stebėtoju, bet ir aktyviu kūrėju – spalvindamas, piešdamas ir fantazuodamas kurs savo asmeninius meno kūrinius!


Gintaras – Baltijos auksas (5 ir 6 klasės) IŠVAŽIUOJAMOJI

Kviečiame į pažintį su Baltijos gintaru! Edukacijos metu sužinosite, kaip susiformavo šis unikalus mineralas, kokių spalvų jis gali būti, kodėl yra toks vertingas. Išgirsite istorijas apie paslaptingą Juodkrantės lobį ir didingąjį Gintaro kambarį – vieną garsiausių meno kūrinių pasaulyje.

Praktinėje dalyje išmoksite atskirti tikrą gintarą nuo imitacijos, jį gremžti ir šlifuoti, o tyrinėdami inkliuzus turėsite galimybę žvilgtelėti į priešistorinį pasaulį. Užsiėmimo pabaigoje galėsite atsipalaiduoti ir pasigaminti unikalų gintarinį suvenyrą.


Ar esate pasiruošę atskleisti nesėkmių paslaptis ir paversti jas įrankiu savo sėkmei? Tapkite tikrais detektyvais ir atraskite vertingas pamokas, kurios slepiasi už kiekvienos klaidos! Šioje įtraukiančioje "Nesėkmių detektyvai: ieškok paslėptų pamokų" edukacijoje mes ne tik kalbėsime apie nesėkmes, bet paversime jas tramplynu į Jūsų asmeninį augimą. Išbandysime kūrybiškus problemų sprendimus, mokysimės kritiškai vertinti įvairias situacijas ir drąsiai aptarsime savo patirtis. Jūs tapsite stipresni ne tik emociškai, bet ir išmoksite palaikyti kitus!
Kodėl verta dalyvauti? Ar kada susimąstėte, kad nesėkmės gali būti Jūsų geriausi mokytojai? Dalyvaudami šioje edukacijoje, sužinosite, kaip iš klaidų „išgauti“ vertingiausias pamokas, ugdysite gebėjimą valdyti emocijas, lavinsite kritinį mąstymą ir kūrybiškumą. Tai galimybė sustiprinti pasitikėjimą savimi, išmokti naujų komunikacijos įgūdžių ir įgyti naudingų žinių, kurios padės ateityje susidoroti su bet kokiais iššūkiais.
Kaip vyksta? Edukacijos metu Jūsų laukia įdomios grupinės diskusijos, refleksija, kūrybinės užduotys, improvizacija, vaidmenų žaidimai ir iššūkiai, kurie padės į nesėkmes pažvelgti kaip į galimybes. Interaktyvios veiklos skatins mąstyti kitaip, pasitelkti vaizduotę, atrasti naujus sprendimus ir galimybes.
Kviečiame dalyvauti! Prisijunkite prie „Nesėkmių detektyvų“ komandos ir atraskite, kaip klaidos gali tapti Jūsų supergalia! Registruokitės dabar, kad sužinotumėt, kaip atverti naujus sėkmės kelius ir tapti tikrais detektyvais, kurie visur įžvelgia galimybes. Laukia ne tik iššūkiai, bet ir detektyviniai nuotykiai! Nebijokite suklysti – juk kiekviena klaida gali tapti raktu į sėkmę!
Edukaciją veda "Mokymų kodas" vadovė, profesionali koučingo specialistė, mokymų trenerė, lektorė Diana Žiurlytė.


Kūrybos kampas 360° edukacinės dirbtuvės „NE šiukšlės“

„Kūrybos kampas 360°“ edukacinių dirbtuvių "NE šiukšlės" vedantysis Giedrius Bučas – bendruomeninių dirbtuvių „Kūrybos kampas 360°“ įkūrėjas, VšĮ „Už švarią Lietuvą“ vadovas, Pokyčių lyderis, visuomenininkas, socialinis verslininkas, 2020 metų darnos žygio pėsčiomis aplink mūsų šalį „Už švarią Lietuvą!“ iniciatorius, bendruomenės kūrybos namų K.I.N.A.S. „Panemunė“ bendraįkūrėjas, gamtosauginės Prezidento V. Adamkaus premijos laureatas.
Giedriaus vizija darnus ir švarus pasaulis. Jis dalinasi savo patirtimi bei žiniomis su visais besidominčiais darniu vartojimu ir aplinkosauga ir teigia, kad ypač įdomios diskusijos būna su vaikais, jaunimu ir šeimomis.
Dažnai žmonės sako, kad tai šiukšlės, tačiau taip nėra, kūrybingumo dėka, jas mes galime paversti naudingais ir praktiškais daiktais. Diskutuosime aplinkos apsaugos, ekologijos temomis, dalinsimės darnaus vartojimo ir tvaraus gyvenimo būdo patirtimi. Rankdarbių dirbtuvėlių metu mokomės daiktus "prikelti" antram gyvenimui ar pasigaminti juos iš antrinio panaudojimo žaliavų. Mokomės gyventi ekologiškai ir darniai, taip rūpinamės savo, savo vaikų ir visos planetos gyventojų sveikata, ugdome kūrybingas ir pilietiškas asmenybes.  Diskusija yra geriausias būdas rasti tiesą, pasidalinti žiniomis ir ieškoti teisingiausio kelio darnaus vartojimo link. Diskusijos metu vizualiomis priemonėmis mokiniams pristatomos šių dienų aktualijos ir problematika, globalinės problemos, analizuojame kokias vertybes mes puoselėjame, o svarbiausia ieškome būdų kaip šias problemas galime spręsti mes ir kas už tai atsakingas. Tiesa viena – atsakingas esu AŠ. Koks tas mano AŠ – griovėjas ar kūrėjas? Turime ne tik pagalvoti bet ir veikti, kad paliktume gražesnę, įvairiomis prasmėmis, planetą ateities kartoms.
Diskusijos – dirbtuvių metu mokiniai:
*Sužinos 5 pagrindinius darnaus vartojimo principus.
*Supras daiktų antrinio panaudojimo filosofiją.
*Išmoks pagaminti daiktus iš antrinių žaliavų.
*Supras savojo didžiojo AŠ galimybes.


Margutis - kaip laiškas... Pasibeldžia pavasaris į mūsų pasaulį, lyg į didžiulį baltą kiaušinį su geltona šilta širdimi, laukiančia prabudimo. Nudažytas įvairiomis spalvomis, išmargintas įvairiais ženklais, margutis šiandien yra ne tik graži ir sena liaudies tradicija, bet ir prabangi stalo puošmena, liudijantį apie seną baltų – lietuvių kultūrą, ryšį su gamta ir senas pavasario švenčių tradicijas. Edukaciniame užsiėmime mokiniai bus supažindinti su margučių raštų simbolika, tradicinėmis marginimo technikomis, spalvomis, raštais, su margučių kolekcija esančia Nalšios muziejuje. Moksleiviai mokysis marginti margučius tradicine marginimo technika – vašku. Bus pristatomi darbo įrankiai ir medžiagos, bus pateikta daug marginimo raštų pavyzdžių. Edukacijos užsiėmimui pasibaigus, kiekvienas į namus pasiims savo vašku margintą kiaušinį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Panevėžio apskrities Gabrielės Petkevičaitės-Bitės viešoji biblioteka

Ši pasakojimo edukacija atlieka terapinį vaidmenį. „Stebuklingo teptuko“ istoriją edukatorė pasakoja per savo asmeninius išgyvenimus ar girdėtas tikras kitų istorijas. Įtraukiančios istorijos leis susitapatinti su herojais, sužadins ir atskleis šviesius jausmus, kvies patikėti laiminga pabaiga. Ši vidinė kelionė pasitarnaus kaip terapinė priemonė, skirta permąstyti ir naujai, viltingai išgyventi edukacijos dalyvių gyvenimiškąsias patirtis. Po pasakojimo vyks diskusija apie dalyvių talentus, svajones ir jų siekimą.


Tarpukario Kaune vyko gausybė įdomių įvykių ir reikšmingų pokyčių – ekskursijoje bandysime juos pamatyti, išgirsti ir net paragauti! Kaip atpažinti tarpukario architektūrą? Kokie patiekalai puikavosi ant stalo madingiausiame restorane? Kaip gimė Litas? Atsakymų į istorinius klausimus ieškosime tyrinėdami modernizmo pastatus, žvelgdami į archyvinius vaizdus, išklausydami muzikinius įrašus. Ši sužaidybinta ekskursija nuo pat pradžių moksleivius įtrauks į komandinį veiksmą – vaikai pažins tarpukario litus, visos ekskursijos metu, dalyvaudami užduotyse, sieks sukaupti didžiausią sumą ir laimėti!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Cirko edukacija – įvairaus amžiaus žmones praturtinanti veikla. Cirko edukacija vyksta Baltijos cirko būstinėje Kaune – Kameriniame cirke-muziejuje. Šią edukaciją sudaro trys dalys. Pirmoji – ekskursija klounų ir cirko muziejuje su didžiausia klounų kolekcija, istorinės ekspozicijos apžvalga. Ekskursijos metu pasakojama apie lietuviškojo cirko didingą istoriją bei iškilius Lietuvos cirko artistus – praeities grandus bei šiuolaikinio cirko žvaigždes. Antroji edukacijos dalis – Kauno cirko meno akademijos auklėtinių pasirodymas Kamerinio cirko arenoje. Trečioji – atvykusių mokinių interaktyvi edukacija cirko arenoje ant cirko įrangos, prižiūrint edukatoriams, pasakojant, kaip koks triukas atliekamas ir leidžiant pabandyti patiems, savarankiškai kurti bei improvizuoti. Kaip smagi baigiamoji nata – balionų lankstymo pamokėlė. Balionus leidžiama pasiimti su savimi. Edukacijos metu diskutuojama ir, jei tik matome vaikų poreikį žinoti, juos dominanti tema nagrinėjama plačiau.


Utenos rajone Vaikutėnų kaime neseniai atidaryta Odetos galerija. Taip vadinasi tautodailininkės sertifikuotos tradicinių amatų meistrės Odetos Tumėnaitės – Bražėnienės kūrybos studija, edukacijų erdvė ir margučių kolekcija.
Ką ten pamatysite?..
Meistrė kviečia į savo kūrybines karpinių, lino bei medžio raižinių ir margučių dirbtuves. Galėsite stebėti tradicinių amatų kūrybos proceso demonstravimą. Tautodailininkė visada pasiruošusi pademonstruoti tradicinės užuolaidėlės, karpinio paveikslo, lino ir medžio raižinio kūrimo ar margučio skutinėjimo procesą. Kiekvienas dalyvis gali išbandyti kūrybos įrankius, pats prisiliesti prie įdomaus kūrybos proceso. Įdomus senoviškas primityvus medžio raižinio kūrybos procesas ir visai šiuolaikiškas linoraižinių atspaudimas grafikos preso pagalba. Be kūrybinio proceso, meistrė gali pademonstruoti iš savo gausios kolekcijos daug originalių autorinių  karpinių ir lino bei medžio raižinių tiek žymiausių Lietuvos, tiek ir pasaulio kūrėjų.
Galerijoje yra didelė knygų iš viso pasaulio apie karpinius, grafiką, margučius ir kitus tradicinius menus biblioteka.
Meistrės kūrybos studijoje apžiūrėję karpinius ir grafiką, žinoma, ilgiausiai užtrunkame galerijoje, kurioje eksponuojama tūkstančiai margučių ir kitokių eksponatų, susijusių su margučiais.
O kur dar įdomus pasakojimas apie galerijos eksponatus, margučių autorius, Velykų tradicijų ir papročių pristatymas, tradicinių Velykų žaidimų išbandymas ir pan. Ir dar jūsų  lauks niekada nesibaigiantys siurprizai ir naujovės.
Laikas Odetos galerijoje tikrai neprailgs.


Judesio teatro edukacija ,,Šoku kaip moku" 1-4 kl. mokiniams

Judesio teatro edukacija - skirta judriems vaikams, kurie nenustygsta vietoje ir pasaulį pažįsta per fizinę raišką. Čia vaikai gali ne tik ,,išsikrauti”, bet ir susitelkti kūrybinei veiklai. Šokdami, improvizuodami ir žaisdami scenos judesio žaidimus vaikai mokosi dirbti komandoje, įsiklausyti vienas į kitą ir išreikšti savo mintis. Kuriant neverbaline raiška ugdomas ne tik gebėjimas persikūnyti, empatiškumas, bet ir savo jausmų, emocijų pažinimas bei įvardijimas.

Edukacijos programą sudaro:

judesio improvizacija,
šiuolaikinio šokio pradmenys,
sceninės kultūros pradmenys,
ritmo pojūčio ir koordinacijos lavinimas,
Lietuvos ir pasaulio judesio teatro pastatymų ištraukų vaizdo įrašų peržiūra ir aptarimas.